url: =UNHCR Meeting: Gamthumna lamet a om lai mah hiam? :: ZOMI DAILY\nUNHCR Meeting: Gamthumna lamet a om lai mah hiam?\nposted on 19 May 2016 at 11:39 pm Lomkholna: Malaysia, News, Refugee, ZAM, Zomi\n19 May 2016 in UNHCR Conference Hall ah UNHCR-CDU Meeting om a, tua laiah RST panin thuneite tungah thudotna tampi kinei thei hi. Facebook khawng pan a UNHCR vai mimal gelhte pen na maan khin het lo cih kilangh mahmah hi. Nidanga RST akici pen tunDurable Solution Unitta hi. RST ih cih ciangin a tamzaw in Gamteelna cih tawh kithei a, Resettlement vai a sem uh bel hi bilbel mah hi. Ahizongin hun kikheel ta ahihmanin Resettlement (gamthumna puak) vai sangin Refugee te haksatna bangci dan in huh thei ding cih tawh kisai sem zaw ta uh hi.\nRST thuneinu Rachael in a genna ah “Leitungah gam tampi om a, tua teng lak panin gam 27 khawng bekin amau gamah Refugee te omna pia hi. Tua zong avekpi gawm mi 100,000 ai bek hi sawnsawn ta hi. Mi tuazah bek la hi mawk leh leitungbup ah Refugee om zah pen Million val hi. UNHCR-Malaysia ah April kha bei ciangciang UN Card ngah bekbek mi 155,000 kiim pha in, Kawlgam panin Refugee 140,000 kiim kipha hi” ci hi. Malaysia a om teng bek zong 100,000 val cileng, bang cih ding? Tua banah “Malaysia a om Refugee te hong la pen gam 5 bek hi ta hi. Tua gamte pen Canada, USA, New Zealand, Australia leh Japan te ahihi. Tua te’n zong Case tawh kizuiin huhna a kisam phadiakte lo buang la nawn lo uh hi. Tukum sungin Malaysia panin mi 5000-6000 kiim kilengsak dinga, maikum 2017 ciangin tampi tak kikhiamsuk lai ding hi” ci leuleu hi. Gensa mah bangin RST te penDurable Solution Unitkicihna tawh kizuiin ei Refugee te ading Malaysia kumpi panin nasep phalna hong ngetsak uh hi. A beisa hunin kumpi lampanin nasep piak ding vai thukimna gen khin uh a, ahizongin kum bang zah nasem sak ding, kum ciangtan zah a cin khit ciangin bangci kalsuanpih ding cih tawh kisai UNHCR leh Malaysia kumpi a kikup laitak uh ahihi.\nTua banah mipi lam panin dotna tampi kidong hi. Dotna pawlkhat pen “UNHCR in Refugee te hong kiciahsak kik ding uh hiam?” cih tawh kisaiin “UNHCR in kuamah ciah dingin sawl lo ding hi. Ahizongin a ciah nuam a om zenzen lezong a ciahna ding gam pen amau adingin a lungmuan huai takpi diam cihte limtak kansak phot ding uh a, thu om bangbang a zaksak khit uh ciangin ciah ding a ut veve uleh a ciahna ding UNHCR in vaihawmsak pan ding hi. Amau lampan kizawhna taktak a om kei buang leh UNHCR in kuamah ciah in sawl lo ding hi” ci hi.\n“Reject te adingin lamet a om thei lai diam?” cih tawh kisaiin UNHCR in a genna ah “UNHCR pan a Reject ngah ahileh Appeal letter kikhak thei lai hi. Ahizongin a kipuakna ding gamte pan a Reject ngah ahileh bel UNHCR in tua gam thuneite tungah ngetna bawlsak thei hi. Siang gen lehang ko UNHCR te’n gamdangte khentatsa thu tungah thuneihna bangmah ka nei kei uh hi. Ko ngetsakna hong thusim khollo kha ding hi cihna hi” ci hi.\n“Fraud-case tawh a awkte zong gamthumna lam panin “Na vai siang ta hi” cihna laikhak a ngahte ading lamet om zawdeuh hi. Daan tuak a daan hun kheng khinte hitaleh a kuama peuh Cut-off-day (17 August 2010) khit lama UN ngah ahihnaak leh Case tuam diak leh a huhhuai mahmahte lo buang kilengsak lo ding hi” ci hi. 2013 kum a Assylum Seekers card ngahte Refugee card a kipia diam cih tawh kisaiin UNHCR in a dawnkikna ah\n“Assylum Seekers te Case (or) tangthu limtak kidong kik ding a, Refugee status ngah dinga kilawm ahileh Card kipia ding” ci hi.\nEmail leh Lai kikhakte a kisim mah ahi hiam cih dotna pen UNHCR in hibangin dawng hi, “Email pan a lai hong kikhakte bel siang gen lehang kisim lo hi. Mi khat bekin zong khak khat in tampi vei “SEND” meek uh ahihmanin laikhak pen tulsawm a sim Email panin kingah den hi. Tuate a sim zo ding mi kinei lo a, mi zong kicing lo hi ungh. Tua ahihmanin Automatic Reply tawh ka thuk kik ziauziau uh hi. Lai-ip tawh hong kikhakte bel sim mah ungh. A thulu ka en masa uh a, a tuamdang diakte sim in File ah ka koihsak uh hi. A hun zuiin Follow-up kibawl hi. Laikhak a kisim nailo bel tamcipi in tam lai hi. Nisim a lai-ip tawh lai hong kikhak pen vum nena den hi.A sim sitset khin ding mi kicing lo hi ungh” ci hi. Tua banah no pau tawh nong gelhte uh zong kamphente ka sim sak uh hi. Laikhakte bel kisim hi, kisim gai zo nai lo bek hi” ci hi.\nCut-off-day ma lama UN ngahte in Cut-off-day khit cianga UN Card ngahte tenpih in hileh gamthumna lamet a om lai diam cih tawh kisaiin UNHCR in a genna ah “Hih thu ah kikhemna tampi om khin hi. Tua ahihmanin a kiteengte kiteen hun leh bangci kiteen cih kikan masa ding a, tua tawh kisaiin lamet om thei, om lo thei hi” ci hiau hi.\nHih teng pen a tomkim dinga kong pulaak uh hi. Bangbang ahizongin gamthumna bel kilengleng lai ding cihna hi a, a leng thei ding mi kitawm mahmah ta ding cihna hi bek hi. Tua ahihmanin bangbang a piang zongin ih biak Pasian mah muang tawntungin a piang bangbang hangsan takin phul ngam ding hihang. Pasian in a bawlsa mihingte adingin asia geel ngei lo hi cih mangngilh kei ni. Pasian ih neih naak leh ei mihingte adingin lamet bei cih om ngei lo hi! ZAM iNFO\nPrevious: Kammal kilawm pawlkhat (Azom 19 May 2016)\nNext: Thupha Nam Nga ~ Rev. Dr. Suan Za Khup\n19 May 2016 at 11:55 pm\nGamdang mite alutsimsak KLIA ah nasem Immigration Officer honkhat kiman\nTedim Zomi te’ Zolai Pupi Gin En Cin\nZomi Christian pawlpite in abuaipih lailai thu\nTulaai Leitung Thuthang Tuamtuam Updates Jan 6,2015


timestamp: atn

url: =Hauhding lunggulhlo Jimmy Carter ~ John Hum :: ZOMI DAILY\nA 39 Veina US kumpi Jimmy Carter pen tu in kum 94, a zi Rosalyn 90 phata uh a, tuni dong cidam in khanghamte in a neihtheih manggilh theih natna zong neilo in, thu ki dong thei lai hi. Nisim in sep ding khat ta nei-in cim cih bang om ngeilo hi. President a tawp zawh-a ki pan laibu a gelh bu 33 bang hi khin hi. Leitung thu (middle east om zia). Ama’ nuntakna, a upna (PS tawh kizopna), numei te hamphat na ding kilawm, khanghamna, ngasa betna, sing nasepna, naupang tangthu tuamtuam cih te gelh hi. Laibu gelhna tawh a ngah sum pen $ thein 20 val bang ngah hi. A pension leh a laibu gelh tawh nuamtak in ka nungta thei uh cih gen hi.\nPresident a sep sung hita leh a nungsang hi ta leh US kumpi te’ hauh theih na ding sumbawlna te Obama te Clinton te sep bangin lunglut vetlo in, kihel kha vet lo hi. A vanleng sunga tui honna enangawn ngun leh kham tawh a bawl Donald Trump tawh ki leh bulh a, a inn sung vanzat te nangawn ah mi nautang khat ii neihzah val in hih nuam lo hi. Kumpi sepna aman khit a sawtvei a nungta pen pa ahihi.\nUS kumpi a sem masasa in kumpi inn pan a ciah ciangin a inn lui ah ciah kik nonlo uh hi. Hita mah leh Carter in kumpi a sepma-a inn lui mah ah ciah kik hi. Tua inn pen $ thein khat leh tul sawmguk val man hi. Tulai a zomi te innlei te tua sang zong man tam zaw lai hi. A huang sungah ahih leh motor manham kimu lo a, amah a cing dinga kikoih a simtham micing palki te motor pi bel om den hi.\nKumpi lui te ahih leh khual azin ciangin a lawm mihau ten a zatsak (akop) uh Jet vanleng tawh leng ziauziau ta leh amah khual a zin ciangin mi nautaang tuanna vanleng te mah tuang lel hi. Vangleng tung pan a tuah ciangin lam kiangah ding mite khutlap in hopih hi. Mikhat peuh in hong mudah in hong suam kha tam cih lungsim mahmah nei vetlo in suakta mahmah hi. Camera mai ah ding a, thu a kidot ding ut se lo in, kei tua bang mi hi keng, ci hithiat lel hi.\nKumpi pan a khawl ciangin sum zonna lianpi te sep sawmlo in, a neihsa mongphal be (peanut) lo ah nasem kik hi. Million khat leiba nei ahih man in a mongphal lo zuak in nasep nei nonlo in om hi. US president dang te tawh kibang lo in, kum khat a tax piak pen thein 4 val deuh khawng ta bek hi ziau hi.\nTua pen a zuminn khat leh zum nasem te ading a piaksak teng a hi ziau hi. (Clinton, Obama leh leh G.W Bush ten kum khat in million khat val ta pia hi). Kumpi lamah kum 4 bek sem ahih man in, a teek ciang a, zato lam-aa zat ding sum zong ngahlo hi. A hi zong nidang a, a sangsia sepna Emory University ah kum 35 sung a sepna pan zato vai-a zat ding ngah hi.\nUS kumpi in Kumpi lui te’ zum sap na ding ki piaksak den a, tua lak ah Atlanta, Georgia ah om, Carter zum sap pen a tawm man penpen hi a, $115,000 bek pia hi. Carter in tua sang a manham zaw zum lam theih ding a, a sung van te khek in, a hoih nono in bawl theih ding hi ta leh tua dan lunggulh se lo hi. Carter in Obama, Bush, Clinton te zat zah lang bek zang hi. Na etteh kumpi kua hiam cih a kidot ciangin Harry Truman hi,ama’ nuntak zia ka la ding hi, cih gen hi. (Truman zong a nung ciangin inn nasia mahmah bel lei veve hi).\nNa nungsang ah kumpi khatpeuh in nang nuntakzia hong etteh in na um hiam? Cih a ki dot ciangin, “um mah ingh, ahi zong thei kei mawk ingh,” ci hi.\nAma’ neih vangil te lah theih na ding inn, (Museum) khat 1976 kum-a, a zat a campaign bawlna phualpi, Atlanta khanglam tai 150 na ah om in, tua kiim tengah mi 700 pawlkiim ding bang teng hi.\nCarter pano’ lawmpa neihsa logam munkhat, mongphal bee ciinna huang pen Carter ii a neulai phawk na dingin ki koih hi. Tua innpi pen 1930 kum lai pawl mah bangin electric mei omlo, tuizong lawng tawh kila lo in a om hi. Jimmy Carter phawkna pakhuanpi in mi lungsim la mahmah a, kum sim in mihing 70,000 val a-en in pai den-a, tua bekbek in kumkhat in million 4 val tua khuapi ii sum lut ngah sak hi.\nKumpi a sep khit ciangin- human right lam thapiakna, leitung bup cidamna ding sepna leh leitung bup makai kitelna te ah mantak-a kisep na ding leh mizawng te omna ding inn lamsak cih te sem hi. Myonee 14 sungah inn 4300 te kipuah na ding huh in, Habitat For Humanity ah amahmah sek tawi in, lettama kawnggak gak in inn lam hi. A sawt lo in, Indiana Sate ah zong hih nasepna zopbeh ding hi.\nA nupa in lamseuh khiat uk mahmah uh hi. Lam siau a pai ciangin lam kiangah amuh peupeuh a khut lap in, na dam hiam? ci khial lo hi. Mivom nupi khat in, hi pa pen ka neu pan ka biakinn paina uh ki bang, biakinn khat vei beek a pelhlam thei ngei keng, kumpi bangin omlo in mi nautang khat bangin om, ci-in a kiang a numeino te kiang ah gen hi. Kumpi a seplai lim in zong kumpi’ vanleng tungah a suitcase zat pen atezalzal te hilo in, a neih lui khat zang lel a, vanleng tung pan a tuah ciangin “ kumpi pa sanglap un” cih dan te a ki zat ding phallo hi.\nKam a pau ciangin a nungah dotkikik theih ding leh a khep nei in pau se lo hi. Tua pen ka pa tung pan ka ngah DNA hi, ci ziau hi.\nKumpi asep sungin US sum bawlna hoihlo a, mite datsi sai ah kigual den in, Iran ah US mi hon khat kiman hi. Tua te nih ama’ hun sunga thupiang hi. Iran ah US mi kiman te ahih leh inn puakkik zo hi. Democrat party hamphat na ding bangmah sem zolo cih kimawh sak a, kei, ka kisik na ding om kei, party khat a ding bek a sem ka hi kei a, mi nambup a ding a sem ka hi, ci ziau hi. Kumpi a sep sungin Israel leh Izipt kilem na ding laibawlna bawl zo a, Sen kumpi tawh kizopna khauh bawl hi. Kilemna sempa (Nobel Peace Price ) cih minphatna lian 2002 kum in kipia hi.\nThuman thutak gen ngamna ka pa in hong hilh hi, ci hi. Ko, Tuigalkap ka sin lai un zauthu aneu pen na ngawn gen theilo ding cih hong kihilh hi, ahi zong tu hun ciang kua kumpi mah in thu don kei, ci hi.\nKumpi asepma in University ah laihilh ahih mah bangin, LST hilh zong siam hi. Zingsang sim in Maranatha Baptist Biakinn ah SS hilh zel a, a laihilh ki zanuam lua kisa in tutna ki ngah lah den hi.\nBang ci dan in na nungta uh a? ci-a adong te kiangah, Ngimna nei nuntakna nuntak ding leh tawlngak hun tampi lak ding gen hi.\nHih Jimmy Carter nuntakna a ki-et kik ciangin pawlkhat in kumpi teilo, a ngah na ding la theilo cih bangin gen uh hi. Kha (biakna) mittawh a en te in, hi pa pen Pasian tawh kizopna thusim, thuthukpi khat nei ngel ding hi, ci tek uh hi.\nA hang pen, duhhopna, huaihamna leh mi deidan na, muhdahna lungsim nei vetlo hi. Thuman thutak deih vinven hi. Pasian nasem pawlkhat te sangin pumpi thangtatna, (kideeklohna), duhhopna cih te neilo zaw in, LST in agen bangin sum siangtho lo deihlo in ama’ ngahzah bek tawh lungkim thei mi ahihi. Kumpi pawlkhat te gamtat bangin, a kumpi vangletna zang in ama’ a ding aituam phattuamna bangmah zang hetlo hi.\nSum leh paai vai, numei vai leh minam deidanna cih bang them zong kimu lo hi. Tua ban ah, ama’ neihsa sungpan mizawng te huh na ding khenkhia ahi zong, inn leh lo neilo ta ding fund raise bawlsak ahi zongin a sep khiatna leh ki phasaklo, mi nautang khat banga a nuntak nopna leh a thuakzawhna te in lungsim, pumpi kisek zo khat ahih na hong musak hi.\nHi bang ciang hih zawhna pen KST dim mahmah kei leh thuhaksa khat ahihi. Mangmuhna sungah “tua ni ciangin nisuahna, ni tumna, sak leh khang pan kumpi te in amau minthanna pua in Pasian gam hong luah ding” a cih hi bang nam hi kha dingin ki ngaihsun hi. John Hum\nPrevious: Theihhuai Kabaw Valley thu ~ J. Thang Lian Pau\nNext: Makai te tungah thum kikna ~ Pau Sian Lian


url: =Malaysia, Kota Kinabalu ah Operasi kibawl in mi 19 kiman :: ZOMI DAILY\nposted on 17 November 2018 at 9:44 pm Lomkholna: Malaysia, News, Sawltak, World\nMalaysia, Kota Kinabalu khuasung ah City Police te makaihna tawh “Anti-crime Operation” cih minvawh in Operasi kibawl a, akigawm in mi 19 kimankhia cih theStar pan kiza hi. Tua Operasi pen Friday nitaklam 7pm panin Saturday zingsanglam 2am hundong akibawl ahihi.\nHihvai tawh kisai in palik thunei ahi Kota Kinabalu police chief Asst Comm Habibi Majinji in agenkhiatna ah Operasi pen muntuamtuam, akigawm in mun 6 ah kibawl hi. Kumpi thuneizong Immigration, National Registration Department, City Hall cihbang Department tuamtuam panin Officer te kipawlkhawm in kibawl hi ci’n genkhia hi.\nOperasi panin akimankhia mi 19 lakpanin mi 10 tepen gitloh gamtatna Criminal Case anei vive uh hi a, abeisa in guta, mi innbuluh cihbangin agamta te ahi uhhi. Adang tepen Malaysia gamsung ah phalna kician neilo in illegal immigrants dinmun tawh aomte uhhi ci’n tuni Saturday ni in Statement ah genkhia uhhi.\nTua akiman mi 19 tepen akum 15 panin 59 kikal ahihi.\nPolice Chief in agenbehna ah hihbangin ahunhun in Operasi akibawl zelzelna ahangpen Kota Kinabalu khuapisung ah gamdangmi phalna aneilo, illegal immigrants te siansuahtheih nading leh gitloh gamtatna Crime Case atawm semsemtheih nadingin Operasi akibawl zelzel hi ci’n genkhia hi.\nMore: Malaysia gambup ah Operasi kibawl kawikawi, mi 500 val kimankhin\nTuaban ah muanmawhhuai gamtatna leh amuanmawhhuai mikhatpeuh namuhkhak uhleh amanlang in hong zasakpah un ci’n khuasung mipite tungahzong zaksakna neikhia uhhi. Ih khuapi pen bitna aomtheih nadingin semkhawmding hihang ci’n Police Chief in mipite hanthohna genkhia hi. Sawltak #zomidaily\nPrevious: Zomi Thanksgiving Day vai pulaakna: November 25, 2018\nNext: Malaysia gamsung ah hiamgamtatna ah akihel migilo 8 kiman


url: =Kiakmetna temta lengkhia in naupangno khat dengkha, alu phelnih kisuah :: ZOMI DAILY\nposted on 13 February 2018 at 11:39 pm UTC+9:30 Lomkholna: Malaysia, News, Sawltak, World\nMalaysia, Negeri Sembilan State sung aom Tampin District sungah kiakmetna temhiam “Mower Blade” lengkhia in, naupang khatin sihlawh a, adang naupang nihzong liam uh cih NST pan kiza hi. Tampin District, Gemas Town sung aom Sekolah Menengah Kebangsaan (SMK) Tuanku Abd Rahman ah tuni Tuesday ni in thupiang ahihi.\nHihvai tawh kisai in Tampin district police chief asem laitak ahi Superintendent Hamazah Abd Razak in agenkhiatna ah tuahsiatna apianhun pen tuzingsang 10:30am hunpawl cihi.\nMower setpanin kiakmetna temhiam pen akizat laitak in lengkhia in, naupang kum 14 aphakhinkhat denglumkha citciat hi. Tua naupang adenlup khakpen numeino hi a, amin Nur Afini Roslan kici hi. Kiakmetna temhiam in alu dengkha in, alu phelnih kisuahlian cimawk hi.\nHih asi numeino banah adang naupang kum 14 aphakhin Abdullah Hazlan leh kum 13 aphakhin Mohd Farhan Reza Badrol Hesam tezong dengkha in, ahi zongin amaubel bangmah sihlawhliang nadingin liamna ahuaisia laupi omlo cihi.\nVideo: Girl’s head split in two in freak lawn mower incident in Tampin\nHih tuahsiatna apianlaitak in kiakmetna Lawn Mower pen lokhoset ihcih Tractor khatin amaipan akaih laitak ahihi. Tua Lawn Mower tawh kiak akimet laitak in tua naupang 3 tepen ageinai ah aomkha hiding kici hi.\nHihvai tawh kisai in bangci bangin Accident piangtheihiam cihpen thunei te’n hoihtak kancian laiding uhhi ci’n Police Chief in genkhia hi.\nHih tuahsiatna Incident hongki zasak ciangin aphual ah Emergency Team te’n ki delhpah hi. Asi numeino ii aluanghawm pen Tampin Hospital ah kipuak in, Postmortem kibawlsak dinghi. Aliam naupang 2 tepen Gemas Health Clinic ah zatui kibawlding in kipuak uhhi ci’n Police Chief in genbeh hi.\nHih thuthang tawh kisai in theStar te genkhiatna ah Negri Sembilan aom Secondary School khatah thupiang hi a, sangnaupang tepen March-past Rehearsal abawl laitak in atuahsia cihi. Tua ahih manin, Education Ministry te’n hihvai hoihtak in akancian dingin “Special Internal Investigation Committee” phuanpah uh cihi.\nMore: 2018 kumthakzawh Myanmar gambup ah zinling 14 veibang omkhin\nHih kiakmetna “Lawn Mower” tepen tuahsiatna omthei zeuhzeuh a, “Mower Blade” kici temtahiam pen alenkhiat ciangin lauhuai mahmah a, tuahsiatna lianpipi piangsakthei hi. Sihhunding kipelh theikei ihci phialzongin hih Lawn Mower kizatna ngeinai ah naupangno te’n anehkhak lohdingpen hoihzaw theiding hi. Sawltak #zomidaily\nPrevious: Vondeih Kep Ding – 133 (Dimno’ Pa)\nNext: Malaysia, PJ sung aom EPF Building meikang, innsung ah nasem mi 527 te ahunlap in ki honkhia


url: =Ki teelpisung kidawm tekni :: ZOMI DAILY\nposted on 4 November 2020 at 8:30 am Lomkholna: News, Thomasmung\nUS gam leh Kawlgam ah kitel pi hun sung leh kitelpi zawh (post-election) sung ciah leh kuan kidawp huai mahmah hi. Leitung pai dan in alelh te lam pan mun khempeuh ah buai sak thei uh aa, mipi, mi hon kikhopna te ah va kihel loh ding hoih pen hi. Covid-19 zong mun khempeuh ah khang sem sem ahih manin tua zong kidawp huai mahmah lai in CDC guidelines te i zuih ding thupi mahmah hi.\n2016 kitelpi lai zong US ah Pu Thuam (Trump) in hong zawh ciang alang lam ten mun khempeuh ah buai sak uh aa, inn, van, sai tampi susia uh hi. Tu kum zong hong piang lo ding cih kigen thei lo ahih manin ciah leh kuan kidawp huai mahmah hi. Kawlgam ah zong tu sung teng i Galkap mangpi pa tat dan, pau dan te kilamdang kici aa, kitelpi sung bang hiam khat hong piang ding ki patau mahmah ahi hi.\nAhih theih leh tu sung teng Washington D.C khuapi sung i vak ciang zong kidawp huai mahmah aa, Pu Thuam in azawh leh amah langpang pawl in zong lungphona neih sawm uh ci uh hi. Kawlgam ah zong i Lutol pa zong hong kilang kik sei sai aa, alang lam ten bang deihna nei uh cih kithei zo nai lo in “minam it” akici group (အမျိုးသားရေး တက်ကြွလှုပ်ရှားသူများ) pawl khat mun tampi ah hong laang mahmah uh in mipi te thu genpih uh hi ci uh hi.\nTua hi aa, Kawlgam hi ta leh, US gam hi ta leh kidawp huai aa, nuamtak in Kitelpi te i zawh theih nang thu ngetna tawh panpih ciat ni. Gam mi khat ii i neih sa (right) tawh kizui in ei ma deih party, candidate ciat hangsan tak leh kician tak aa Mee i piak tek ding thupi mahmah dingaa, Gam mi khat ii i mawhpuak (duty) khat zong ahi hi. Thomas On Sian Mung\nPrevious: Vote pia khial ken ~ Khat Thang\nNext: Ih Kiging khol hiam? ~ Thomas Mung


url: =Bangtanvei T-Tedim pau Eima pau cici laiding ihiam | My Diary\n← Face-to-face with Miss Zomi 2011 1st Runners up Lia Dim Biak Hoih Shoute @Biakte\nTongsan leh Tun Tun (IC) Holimna →\nBangtanvei T-Tedim pau Eima pau cici laiding ihiam\nZomi tangthu icih pen pu Kamhau hun a bei ciang a bei hilo in tuni dong mah akizom to paisuak ahi hi. Zomi te tangthu pen a kizom in a gelh toto lai ihi hi. Mailam ah zong khangthakte in gelh toto lai dign uh a, tuni a i gel, i nuntakpih thute in Zomi te tangthu hi toto pah hi.\nZomi te sung ah tangthu i gen ciang in akipatna pan a gen ki tawm mahmah a, a thei zong ki omlo mai hi. A hang in a masa lai pek a kipan tangthu kician ciaptehna kician tam neih lualo ihih man zong hi kha ding hi. Zomi te tangthu i gen ciang in a laizang (middle) pen in gen masak in kinei in tua nung siah kizom toto zaw maihi.\nTangthu laizang, hunlai hun in akizat dan bang dan hiam cih leh:-\n1. T-Tedim pau eima pau (Pau)\n2. Zolai simbu (Lai)\nCih bang in kigen hi. I pau pen Tedim pau, kici a, i lai pen Zolai kici ta leuleu hi. Hih mun ah min akibat loh hang i Lai leh i Pau akibanglo ahi hiam cih dotna om leuleu hi.\nTedim pau kici a, Tedim lai kicilo leuleu hi. Zolai kici a, Zopau kici lo leuleu hi.\nTedim lai cih leh Zopau (Zo pau) cih a khiatna pen “T-Tedim lai cih leh, Zolai eima lai…” cih tawh kibang lian kei leh kilawm hi. A zatdan, a hun, amun leh zat nopdan tung ah kibatlohna om tawh kibang hi.\nBang hang in Tedim lai cilo a, Zopau zong cilo zaw ihiam?\nZomi tangthu pen a bei, a man hi nailo a akizom toto lai hi icih mah bang in tu laitak in zong a diakdiak Malaysia a om galtai Zomi tampite in i minam min leh i lai, i pau a tangthu a gelh zom toto ahi hi.\nTedim icih pen Khua min zong ahi hi. Leitung ah Khuamin leh Kampau, Minam min kibangte pen ki thekhial, ki telkhial baih mahmah hi. Gtn. Tedim mi, Tedim pau, Tedim khuapi…\nKhuamin tawh kibang ahih man in TEDIM cih pen pawl khat in akibul sak zaw pha diak zong om thei pah hi. Tedim pan a suak, a khangkhiate bang a kibulsak pha diak zong om thei hi. Tua pen (exclusive) nam khat tung thei pahpah hi. Tedim liang leh midang te sang amau mah a bulpipen (possessive) leh amau mah ahi pen ding in akingaih sun, a ai tuam lak leh a aituam pan zong na om thei ding hi.\nTua mah bang in TEDIM khua tawh aki nailo, Tedim khuapi na tawm a tung ngeilo leh a om ngeilo te in amau zong\nTedim kampau, Tedim cih kammal tawh ki daikhah, ki dang koih thei leuleu uh a tua zong (self exclusive) nam khat mah na hi leuleu thei hi. Tedim cih a om nak leh amau tawh tawm zong akisai khalo leh a lung hihmawh pihlo zong na om thei hi.\nA hang tuamtuam tawh Tedim cih kammal pen tangtoi a sa ta mi tampi mah zong lah om hi. Tuate in Tedim cih i a tung level khat, mun khat ah Zomi tawh laih in Zomi No. 1 in koih theih na ding a hanciam zong pawl khat mah kiom hi.\nA dang pawl khat leuleu in Tedim cih pen Zomi tawh ki level, Zomi tang in a zang pawl khat mah na om leuleu hi.\nKoi zaw kilawm zaw ding cih pen a mun, a hun leh zat dan (context) zui in hi ding hi cih pen keima mimal muhna hi. A nih in a man leh a hoih tuaktuak ahi a ahih hang in i zat dan, bang mun ah bang ci zat cih thupi ding hi.\nZomi a hun khop khat mah a omna Malaysia gam ah galtaite i sung thupiang leulei ah bang hiam cih leh:-\nKampau leh Lai pen na thupi mahmah leu leu hi.\nMalaysia UNHCR zum sung leh a nasapnate ah Zomi kamphen pen Chin minpua Laimite tawh tehna in ki tawm zaw thampek hi. Nidang in ahih leh amimal, refugee siau zong amau tamzaw tham ahih man in kamphen zong a tam zaw ding mah uh zong ahi hi ci ni.\nAhih hang in tu hun ciang in Zomi deih pha diak “G” group Zomi te in mipi a tamzah khat in kamphen pen ki tawm mahmah lai hi.\nUNHCR zum sung ah Kampau zui in kamphen kiseh ahi hi. Zomi te pen a beisa ciangciang ah Kawlpau ki theitek ahih kei leh Tedim pau kithei kim ciat tek pian ahih man in kamphen pen tampi kisam lo hi. Kampau khat, minam khat ai in kamphen pen nih leh thum ta ciang bek cih bang in akikoih ahi hi.\nZotung, Zophei, Zomi, Sihzang, Tedim, Teizang, Zo, Hakha, Matu, Senthang, Mara etc. cih dan in minam leh kampau bulphuh in kamphen kisam ahi hi.\nHih mun ah Zomi akici phadiak teng in i kampau TEDIM hi va ci hi leng hang ahih kei leh Tedim thei khin ungh ci leng Tedim ai tang ci-in kamphen nih leh thum ciang ong koih ding a tua tawh minam khat, kampau phung khat ai hong man sak ding uh hi.\nTua thute a mu pawl khat in hih bang ahih mawk leh ci-in, Zo, Sihzang, Tedim cih dan in kampau akibanglo nam (3) ahih kei leh a tam zaw in khen bawl in a seh uh tak ciang in amau kampau ai tang ding ciat, amau minam ding ciat in Kamphen kibehlap a a tawpna ah Zomi kamphen pen tam zaw deuh, ong ki behlap zaw deuh hong suak ana hi hi.\nMalaysia gam ah Zomi galtai, gambel siau pen kibehlap toto a tuate lak ah zong Zomi mipil leh misiam zong ong ki behlap toto hi.\nTua ahih man in hih Malaysia galtai vai in Leitungbup Zomi te tangthu a gelh beh toto ahi a, Zomi tangthu pen akizom in aki gelh toto ahi hi.\nTua ahih man in nidang in T-Tedim pau eima pau kici a ahi zong in, tu laitak bang Malaysia galtai vai ah T-Tedim pau eima pau akici ding pen ki tam hetlo hi. Z-Zomi pau eima pau cih bang tawh a laih leh a laih nuam pawl khat mah zong a om lai hi.\nTua ahih man in hih Malaysia a om galtaite Zomi-te tangthu gelh te i et ciang in T-Tedim pau eima pau kua teng in bang tan vei ci lai ding cih pen aki gen thei lo ong suak hi.\nZomi tangthu icih pen akigelh toto hi a, aman hi nailo hi. Ei teng in zong a gelh zom to ihi a, ki gelh to paisuak ding hi.\nZomi tangthu i bang ci gelh hiam?\nA beisa thu leh la khat peuh tawh a buai cip, tua bek mu in i kim leh pam te khuahek dan a zakhalo, a theikhalo ihi hiam ahih kei leh, thei gige in a thudonlo ihi hiam…\nZomi tangthu i bang ci gelh ding hiam leh? Pu Khen Za Sian’ gelh dan mah in Tedim te kihi, Tedim kam kipau acih pen ahi mah hi. Ahih hang hih pen nidang lai thu leh hun khat\nlai thu hi a, tu leh mailam ah Zomi te sung ah i Common language pen Tedim pau mah hi akici suak thei ding hiam? Ahih kei leh Zomi language cih theih ding a dang khat ong suak ding hiam?\nZomi galtai tampite’ dinmun leh UNHCR i policy tuamtuam hang tawh akikhen ding kimlai akigawm tampi om a, akigawm kim lai ding akikhen zong lah tampi mah om hi.\nZomi te in tangthu bang cih i gelh a, Zomi te a ding bang ci i nuntak hiam?\nT-Tedim pau, eima pau kua teng in ci lai takpi hiam cih ngaihsut hun kha ta ding hi.\nA beisa hun bek a a nungta hilo in, tulai leh mailam ah a khuahun paizia, omdan leh muhna tawh a kalsuan Zomi te in i Zomi tangthu gelh khawm to lai ciat ni.\nZomi sung ah,\nPosted on March 1, 2011, in Cimphawng/Tuahkhak teng, Zomi/Zogam thu and tagged Nationalsim, Zogam, Zokam, Zolai, Zomi, Zopau. Bookmark the permalink.\tLeave a comment.


url: =Website Guide for Various Sources\nSubject: Website Guide for Various Sources Wed Feb 23, 2011 11:37 pm\nHih site pen Zogam Post pana kong teisawn hi. A tကngvuah lungdam ka ko sawn hi.\nMi atam zaw in pen amau lungkham na te agen ding uh hamsa ngaih sun uh hi. Tua ahih man in online tunpan in nalungkham na ki kuptheih na ding hih site aki bawl hi. Na dot nop thu khat Click in dot zeu ding hi a, tuamun ah nang a Member hi le teh zong na tuak thute zong midang te kihawm sawn thei ding hi.\nHih ah pen sum vaitawh kisai in sumkhen na te ahun zui in om hi. Sumthu honpi khat om a, leitung bup sumkhen na te zong om hi. Sumbawl tading atheih huai site khat hi in um ing.\nHih site ah pen Website templates, Online Image Editing Tools, Online Webmaster Tools te akhong in ki bawl thei ding a, tualo adang te pen sumpiak kul ding hi. Template mawkmawk te pen nang mah in bawltheih ding in aki bawl hi.Tua khit teh Template te, 3D Textmaker te, Button te leh bawlkhat akhong in ki bawl thei ding hi.\nHih Site pen Online pan akhong in sanglai aki sin theih na site khat hi. The Open University pan aki bawl hi in, sinding lai te zong kim hi. Registration bawl in ***** le hang Topic thu te pen Forum ah kikum theih na leh Journal gelh theih na ding te zong kingah thei ding a, na sinnop thute zong akim tak in kikan thei ding hi.\nHih site pen Orchild paak te thu hi in, man tawh limtak in om hi. Orchild paak alung lut te ading lunlut huai site khat hi.\nHih site ah Web tawh kisai Programming tutorials, web master resource, Tips leh NTML tung a Trick te, Java Script, Web Promotion leh Inernet cihdan in khen sa in om hi. Adiakdiak in deinih ki khen in Internet tawh Web Basics, Web Programming Tutorials, Web Templates, Web Graphic Design, Web Page Design tawh Web Resource leh Tips and Tricks cihbang a om in bawlkhat thu lupi tebel athu lu tawhki zui in om hi.\nHih site pen naupang te ading in hoih hi. Hih mun ah Gam, Tangthu, La(Song) leh naupang te ading atuamtuam zong om hi. Adang Gam link zong om hi a, lunglut huai mahmah hi.\nMotor uk tading in website khat hong hawmsawn ing. Hih site ah motor(Car) te bangci lei ding cih thu teng leh Motor thute zong om hi.\nOpensource licence tawh kisai thute tampi om hi. Web design template nadeih leh hi teng ah Ki Downloadthei hi.Tua ciang in neih na leh reverse engineering ading Copyright te tampi om hi. Amin thang Licence te' tha neih loh na leh tha hat na te zong kician tak in om hi.\nHih ah bel lingpaak lung gulh ta ding hi. Lingpaak suandan, lingpaak nam tuamtuam te zong om hi.\nWebmaster-Directory pen Webmaster khat a ut te ading in thei huai thu te aki koih na Site khat hi. Tuaban ah hih tawh nuntak na azong te ading in hong huh mahmah ding hi. Link hoih nono zong om hi.\nRingtone te akhong in kingah thei site hi. Nidang na muh ngei loh Ringtone te zong om hi. Virus lamsang lungmuan huai hi.\nHih Site ah pen nidang lei tungthu athei nuamta ding in aki bawl Website khat hi.Leitung thu ah mithu pi te tangthu zong om in, tuma kum tulthum hun laithu te zong kikan thei hi. Leitungthu te pen akua mah peuh i theih huai thu te hi a, khat vei khawng na hawh pong le teh maw.\nNuih na in mihing te lungkham na hong nuam tuamsak hi. Tua ahih man in Pu Pa ten nuih na in khansauna hi na cih uh. Hih Site ah Nuaih zak huai tam pi tak om hi, na cim na lungkham teh na hawh le teh sialo ding in um mawh ing.\nHih Site bel paak uk ta ding hi.Paak te pen Birthday a ding ahih kei leh inn sung zem ding maw a zem nuam te ading in zemdan atuamtuam om hi. Paak zem dan alunglut ta ding in hih Site ah vahawh le teh kisik khalo thei ding hi cei.\nHih Site pen ki mawlna Gam khat hi in, mihing te lungsim zong hongnuam sak ki mawlna khat hi.\nSampen mihing te Style honglak mahbang in mihing te' hoih na honglaak khia hi. Samhoih nono te om in, nang deihdan te zong ki en thei hi. Sambawl (met) dan te na etnop leh hih Site ah na hawh le teh.\nHih Site penbel Software Developer te ading in theih huai thute om hi. Software Developer te ading theih huai thu te a om mahbang in, NET Framework 3.5, Dreamweaver CS3 vs. Visual Web Developer cih te' Feature tezong om hi. Tuakhit teh White paper tezong omlai hi. Computer pilna (Technique) te tawh kisai in VoIP, Wireless, Network Security, IT Security, Homeland Security IPTU, IT Consulting leh IT Management cihdan in amun tuamtuam in ki khen hi.\nAdobe i Photoshop tawh kisai theih nop thute hih website ah om hi. Photoshop alung gulh tading hoih mahmah hi.\nHih Site ah pen Website Template te, Flash Template te, OS Commerce Template te, CMS Template te om hi. Ahih hang tua Template te pen zuak ding aki bawl Template te hi a, aman te zong Template tawh ki zui in kigelh hi. Web design bawldan athei nuam te ading hih Site pen et huai site khat hi.\nManglai thei nuamta ding in lungkim huai Site khat hi. Manglai gelh dan, sim dan leh ngaih theih nading te zong om hi. Khangno ta ding leh Ulian ta ding ci in namnih in zong kikhen bawl hi. Manglai mangpau thu thuk te zong om ahih man in lung gulh huai site khat hi.\nHih site pen van thu(Celestial) tawh kisai athei nuamte ading aki bawl site khat hi. Van thu(Celestial) tawh kisai thu thei nuam ta ding thu tampi om hi.\nHih site pen computer pilna (Technique) te tawh kisai tampi tak ki ngah thei site khat hi. Computer pilna (Technique) te tawh kisai Tutorial te zong om hi. Hih Tutorial te pen bel Database thu, Application thu te, Web Design te tawh kisai thu te, Networking tawh kisai Linux thu te, Photoshop tawh kithu te tawh kisai Tutorial te tampi ki en thei hi.\nHih site pen gan-hing thute aki koih site khat hi.Hih sung a gan-hing te pen gamsung gan-hing te thu hi. Gan thu theih nuam te ading et huai site khat hi.\nDatabase athei nuam akan nuamte ading site khat hi. Hih site ah Database pen Electronic lamtawh ki et theihding in aki bawl hi. Database Basic siam theih ding limtak aki bawl hi a, online note te zong aki ngah theih ding in aki bawl hi. Alung lut te ading in hoih mahmah hi.\nLimsuaih (Art of paint-ing) dangtawh kisai athei nuam te ading ethuai hi. Limsuaih (Art of paint-ing) siamte khutma zongki en thei hi.\nHih blogspot site ah kiim leh paan siangtho loh na koi dan in siangtho sak ding cih thuhoih tampi om hi.\nCreditted to: Zogam Post


url: =US, Hawaii meimual puakkhapna hangin inn 26 val siakhinta :: ZOMI DAILY\nposted on 7 May 2018 at 10:27 pm Lomkholna: News, Sawltak, USA, World\nUSA, Hawaii aom Kilauea Volcano kici meimual pen huaisia semsem hi. Abeisa Weekend sungsangin suksiazaw semsem a, innbekbekzong akigawm in 26 bang ki siatlawhta cih Fox News pan kizakbeh hi.\nMipil misiam Scientists te’n agenna ah Kilauea Volcano panin vutsa “Lava” te kiphitkhia ziahziah a, meimual panin vandawn ah asanna Pi 200 Feet bang sangto in huihlak ah kiphitkhia ziahziah cihi.\nHih meimual buaina hangin mi 1700 te ki hemkhiakhin a, pawlkhat tepen aomna innpanin tawlpikhat aki hepsuaksuak uh kulkhading kici hi. Kamphatna tawh tuciangciang hih meimual buaina hangin asi aliam kuamah kizakha nailo bilbel hi.\nU.S. Geological Survey volcanologist Wendy Stovall in agenna ah hih meimual pen Supply aomlaisiah apuakkham pen kizom suaksuaklai khading hi ci’n genkhia hi. Sawltak #zomidaily\nVideo: Lava erupting from Hawaii’s powerful Kilauea volcano has now destroyed at least 26 homes, more than double the previous figure, officials announced Sunday, citing grim findings from an aerial survey by the fire department.\nUS, Hawaii tuikulh ah meimual puakkham, mi 10,000 val ki hemkhiasak\nThe Big Island akici USA gam ii State khat ahi Hawaii tuikulh tungah Thursday ni in meimual puakkham ahih manin, kumpi thunei te’n mi 10,000 val aomna innciat panin ki hemkhiasak cih AFP pan kiza hi.\nTua apuakkham meimual pen Kilauea Volcano kici a, abeisa sungteng in zinling zelzel in, tuaciangin meimual apuakkham ahihi.\nHawaii Island ii nisuahnalam Leilani Estates sungteng ah aomkha tepen ki hepkhiatloh phamawh hamtang hi ci’n kumpi thunei Authorities Mandatory Evacuation Order pia uhhi.\nMeimual apuakkhap ciangin vutsa “Lava” te 30 Meter valbangin kithehzakgawp ahih manin, lauhuai kisa in khuasung mipi te aki hemkhiasak hi ci’n Hawaii News Now te’n genkhia hi.\nHawaiian Volcano Observatory panin US Geological Survey panin thunei tezong meimual apuahkhapna ah akancian dingin kuankhia uh cihi.\nZingsanglam 10:30am hunin 5.0 Magnitude hatna tawh Puu Oo Volcano leitawlam ah zinling masa hi ci’n US Geological Survey te’n genkhia uhhi.\nSawtveipi asasuaklo Short-lived Ash vutsa pawlkhat vandawn ah ki thehkhia in, akhanglam ah aomte’n vutkhu, vuikhu thuakkha theiding uhhi ci’n USGS te’n zaksakna nei uhhi.\nMore: Philippines gamsung ah meimual puakkham, cimawh dongtuak mi 61,000 phakhin\nTua meimual apuakkhapna ageinai ah ateengkha Jeremiah Osuna kicipa in Drone vanlengneu tawh vutsa “Red-hot Lava” aki phitkhiat, apusuahkhiat laitak Video zaihkha in, Facebook tungah ki khahkhia hi. Sawltak #zomidaily\nPrevious: Kachin, Hpakant suangkhuk leitolh in avuknelhkhak misi 20 phatota\nNext: Singapore mawtaw tungah adiangtopa thusitna kineita\nSum khakna Zelle, Venmo, Cash App tawh kisai atheih huai thu te\nZomi leh Pu Zo (Minam leh Beh) ~ Pu Zokhai\nLEN NUPA, fabled a fairyland, is the tie that binds Tedim and Falam ~ Dr. Dongno\nA 67th Zomi Nam Ni nithum sung bawlding\n2017 kum Zomi te maasuan #4 ~ Khup Khan Thang\nA (3) veina GZA khawmpi Thutangkona leh sapna


url: =Iraq PM pa hawh :: ZOMI DAILY\nposted on 2 September 2014 at 5:20 pm Lomkholna: CinNgaih, News, World\nIraq leh Kurdish te in Amerli khua alak thei a hih man in Iraq PM Nouri -al Maliki zong va hawh in mipi tampi tak in muak hi.Hih khua pen IS te in kha nih sung a khak tan khua hi in, tun ahih leh mitampi tak in a inn kuan pihte tawh lung nuam tak in ki mutheita uh hi cihi.Sumbuk te ahih leh ki hong nailo hi cihi.\nHih IS te gamtat dan pen minam tawm te suksiat nop na ahih man in UN pan in hih thu kan ding in, Iraq khuapi ah UN palaai te pai in, koi bang in thukan in thupuak ding hiam cih mipi te thei nuam hi cihi.\nHih IS te pen hih zahta gamtat thei uh pen SaudiArabia gam leh Iran gamm te in sum le paii tawh huh ding in ki lam en hi.A mau lak ah gam dang muslim tam mahmah hi.A diakdiak in, Tunisia pan mi 3,000, Arabia pan 2,500, Morocco pan mi 1,500, Russia pan mi 800 leh Frence pan mi 700 cih bang in ciamteh uhhi. Gam gam mi tul sawm val om ci hi. Sep.1 ni in France pan IS te tawh ki zom ding in a up mawh pasal khat man hi.Tua pa in numei kum 16 apha khat vanlengtual ah kha hi.Tua numei nu pen Turkey gam ah a mel thei te khiang ah hawh ding cihi. Ahih hang tua lai ah melthei neilo hi cihi.A up mawh na vuah Turkey pan Syria gam zuan ding in lam en uhhi. UK kumpi te in zong pastsport khauhtak sit ding thu pia im, a upmawh te zong mat thei na dingthu pia hi.UK pan zong Syria IS te kiang ah mi 500 om ding hi ci hi. Foley ii gawngtan pa zong UK te hi ding in lam en uhhi.\nPhilippines gam Manila khuapi International Airport Ninoy Aquino vanleng tual,mawtaw koih na ah bomb mu uhhi.Hih thu tawh kisai in mi thum man pah uh a, bang mah haksatna om lo in , vanleng zong leng thei hi cihi.\nJuly ni 8 ni a visa tuh(duplicate) tawh hong pai te lakpan mi 20 zani Sept. 1 in Yangon tung thei ci hi.Tua lak ah ei mi pitek Kum 60 val ding khat, tangval thum, leh Ngawngte nau pang kum sawm gual ding nih ki hel cihi.Puaisa thum(agent) te ahih leh sitni (advocate) min thangte cial in, Sept.ni 7 ni court appointment ding cihi.A dang mi72 te ahih leh Kajang thong ah om in, tulai tak in Kawlgam pan kumpi ulian te in avan laitak uhhi. Amau zong suakta thei baih ding in lam en hi ci in Ko Myint Kyaw,( hih thu avan ) in gen khia hi.Mi 72 te lak ah nasem ding in apai zong om cihi.\nPakistan ah Aug.15 ni a kipan PM Sharif deih loh na hang in tuni ciang dong lungpho na nei uh hi cihi.Hih lung pho na hang in zani in mipi leh palik tenasia tak in ki buai a , guah nakpi in azuah hang mipite khawltuan lo hi.Palik te in( tears gas) mikhitui luanna bomb azat hang in guah tamlua ahih man in mipite khak zolo hi.Tua ahih man Pakistan TV phualpi ah mipite pai in innpi sung a vante suaksiat sak ahih uh man Pakistan ah TV signal omlo TV ki en theilo cihi.\nTulai inah Hacker kici mipawl khat gamtat na hang in,Holly wood a numei minthang pawl khat guaktang a om na,online ah kikoih sak ahih mam in buai thei mahmah uh hi. Tua te lak ah Oscar thumvei bang angah Jennifer Lawrence, Marry Elizabeth, Johansson, Christina Aguiler cih te akipan kineikhem siam tampi om cihi.Hih thu tawh kisai in FBI te in akan san laitak hi. Hih Hacker te in mimal na te ahih lo lam in zatsak in,Apple te ih Icloud a count pan laksak sim hi ci hi.\nNikhat mi nih alauhuai gamsung ah pai khawm uhhi.Tua leh lampi pan Vompi khat mu uh ahih man in , khatpa taii in singkung tung ah kah to san hi, adang khat pa ahih leh atheiciang zekai ta ahih man in, asi kineih in leilak ah bok hi.Vompi zong abokpa asi takpi hiam? ci in a muk tawh nam koikoi in sih mah ei ci in pai san hi.Vompi in paisan ta cih athei tak ciang singkung tung aa aki bu pa zong tuak suk in , nui kawm sa in, alawm pa kiang ah vompi in bang thusim hong gen hiam ci in dong hi\nA lawmpa zong ” vompi in na khuazin pih pa kua mi hiam cih thei in la , ki dawn” in hong ci hi.Tua ban ah “haksat hun a , hong taisan lawm tawh ki khawl kei in,”ci in,thu hong hilh hi cihi.\nLST sung ah lawm pawl khat te thu: lawm pawl khat sauvei ki manglo a, pawl khat tesanggam sang in kip zaw hi.Na pa lawm te zong lawm in bawl in.Lawm citak te in tawmtung in hong it hi.(pau.18:24;27:10;17:17)\nItaly te paunak ah ” lawm bang zah nei, khat tawm lua, gal bangzah nei,khat tam lua ” cihi. Tuni lawm bang zah ih nei hiam?Ih lawm te hong it takpi hiam? David in Jonathan in a ma pumpi zah in hong it ci in, numei te itna sang lian zaw cihi.(2samuel1:26) Abraham leh Pasian kilawm ta kicihi.(2 khang 20:7) Tuni in itna mam tawh hong it taktak lawm bangzah ih nei hiam? Jesu pen ih lawm hoih pen pen ahih man in, na ki lawm ta nai hiam?\nRef: Time, the star paper.\nFacebook Group Link http://goo.gl/8ZFg6Z\nPrevious: Tulaai leitung Thuthang Tuamtuam Updates September 1, 2014\nNext: Tulaai leitung Thuthang Tuamtuam Updates September 2, 2014\nSeptember 23 ni ciangin leitung beiding cih thuthang kilimgen\nZYA nasep pulakna (07 August 2015)


url: =Cingno tawh lenna gam – 1 ~ Hau Za Cin :: ZOMI DAILY\nposted on 17 August 2009 at 9:25 am Lomkholna: Article, Hauzacin\nLam tawntung A’ hong paipih hi :: Cingnote lenna gam ah Cingno tawh ka len khop tak ciang ka ngaihsutna tampi hong kikhek zangzang hi. Ka takpi mah hiam, ka mang lam hizaw hiam! Nuam ei, nuam ei! Nuam ngelngel ei.\nNgaih aw nang leh To Zeisu ka nunna ah hong om ciang, Sapna bangmah om nawn kei, Ngaih aw nang leh kei leh Zeisu maciang suan khawm peuh leng, Lungdeih teng li bang kicing ta.\ncihla bang a tak hong suak phialphial hi. Tua lam nidang ciang mailam ah damin zomto lai ni.\nTaipei ah USD 6 tawh visa fee ka khit khit, Japan Exchange officer nu in “have a nice trip” hong cih zawh ni thumna hi a, nitak nai 1-a leng ding ka hih manin ka thobaih a, vanleng tual a hunlap in ka tung hi. Cingnote lenna gam zin ding cih mah kilawp lua ka hitam ka breakfast nek zong ka valhsuk luapluap hi. Meileng sungah ka tuan lai, Bus tawh vanlengtual ka zuatlai, ka kim ka kiangah mi tampi kiho zuazua in kiphu maaimaai tase leh kua bang mel pua cih ka tel kei hi.\nVanleng ticket ka lakkhit ciang ka tutna ding 49H ahi cih ka thei a, HK te vanleng minthang Cathay Pacific Airlines ka khatvei tuanna ding ahih manin ka lawpna hong kibehlap semsem hi. Gate ah lutsuak pah in, immigration ah ka kigual a, Japanese journalist tampi video camera lianpipi tawite lakah ka kigual hi. Nai deuhdeuh, lawp deudeuh hi mai ing. Ka hun hong tunga, ka lut khit ciangin vanleng dinkhiat hun ding ngak in ka om sungin coffee leh cake themkhat ne in, tua ciangin zinpak ding hawl in ka diangkhia hi.\nTaipei vanlengtual ka meltheih mahmah ta ka kisak leh nidanga ka muh ngei hetloh “Prayer Room” kici ka mu a, ka etphei leh Christian, Tao, leh a dang pawlkhat na om a, Topa tawh kikholhna hun nuamtak ka zang hi. Topa in Jacob a khualzinna a mapui dan ka lungsim ah hong kilanga, Lai Siangtho bu lem in Piancilna sung munkhat ka sim hi.\nVanleng din khiat hun hong tun ciangin ka van teng ka liangah kuah in ka ticket ka khut ah tawi in a kongkhak lam ka zuan hi. Ka ticket hong ‘tepsak ziau’ (Ngaih Anglai Ah te cih dan in) khit uh ciangin a sung ka lutphei a, kongkhak gei a newspaper bel Japan pau a kigelh ahih manin ka la kei hi. ‘Aistirio’ (hong it mahmah ing, I love you) cih natawm hong kihilh nailo ahih manin!\nKa tutna ka tut khit ciang ka khuadak phei leh ‘kalaisai…’ Grace Baptist Church, Taipei ah ka khangno makai seppihte lak ah khat Miss Jenifer Chen hong lut phei a, ka et gige leh kei kiang hong zuan hi. Akigen khol hetlo, a kithei khol hetlo, Topa in vanleng sungah hong kimusak ahih manin lamdang sa in Topa hoihna ka phat uh hi. Buddhist pan Christian a suah zawh kum nih a pha pan Jenifer pen Pasian lamah lawpna lianpi nei a, a lungkim in Pasian hing a theih khak zenzen pen a gengen nuam nuam ahi hi. Music ngaihna ding headphone hong kihawm ciangin zong ‘hih pen zang kei ni, Topa hoihna gen khawm zaw ni’ ciin hong gen hi. Tua bangin Pasian a it mahmah Chinese nungak khat tawh Taipei pan Tokyo dong ka tu khawm uh a, Topa hoihna ka phatcim thei kei uh hi.\nNai 4 sung ka len khit uh ciang Tokyo vanlengtual Narita Airport kici tu dingin ka vanleng uh mupi in ak a bawh bangin niamsuk diaidiai a, a pei in leilak zutkha in a kha hong kisinga, ka tutna uh hong kiling detdet in a gallam a vanleng khawl hithiatte zong a taizangzang bangin kimu a, Cingnote lenna gam a tung ka hi leltak uh hi. Vanlengtual tunma a Saitama Football Stadium, 2002 FIFA World Cup, Korea – Japan omlaia kimawlna munte a etlawm dan zong ka mangngilh pah malam hi.\nTua bangin cidam tak in Topa in gam khat pan gamdang khat ah hong puak in leithak hong sik sak a, huih thak hong dik sak in, mi thak tawh hong kimu sak in, pupa gualgen Japan khuapi ka tung takpi hi. Laphuakpa khat in, “Ama khut in kei hong kha hi” (He leadeth me) a cih mah bangin Topa khut hat in kei hong len hi. Tua ahih manin, “lam tawntung A’ hong paipih hi” ka ci hi.\nLam tawntung A’ hong paipih hi, A dang bang ka gen nawn diam, Nuntakna lam hong hilh zo hi, Hong itna ka muangkhial diam, Amah muang leng leitung ah zong, Vantung nopna pha ka nei, Kei tungah bangbang hong tung zong, Zeisu’n a pha bawl ka thei. …zop lai ding… Dr. Hau Za Cin (Phuitong Liim)\nPrevious: Kong a neilo Hong Kong – 5 ~ Hau Za Cin\nNext: Sushi Hual – 1 ~ Hau Za Cin


url: =Interview: Kampu Laizom ~ Video Cameraman & Kungfu Film Star :: ZOMI DAILY\nKampu Laizom pen Nu Luan Za Vung leh Pa Suang Khau Thang (BuanSing) te tapa ahihi. Kampu Laizom in a genna ah kanu leh kapa ong thapiakna leh ong deihsakna tawh Kongfu lam sintheihna leh Kongfu hilhna ah mapai hi’ng ci’n onggen khiahi.\nKampu in 1994 kumpawl inzong Sanggah Laizom cih Kungfu Video khat ongbawlkhia ngei a, Zomi Action Film masapen zong hipah dinghi. Tu inzong “The First Zomi Action & Kungfu Show” cih Film khat abawlsan, apuahsan laitak hi a, azaih leh Editing khawngzong amahngiat in akisam bangbang in abawlsan laitak ahihi.\nHih Film pen 2012 Zomi Nam Ni lianin USA leh Malaysia ah ahun kibanglian in ki hawmkhiading cih Kampu in ZomiDaily tungah onggenkhia ahih manin etkhak kalding ki ngaklah mahmah hi.\nKampu in Kungfu siamna pen Siapi Soe Myint (Kungfu Institute Yangon) kiangpan kum 3 sinsen anasin hi a, Black Belt 3 Dan ciang a ngahkhinkhat ahihi. Ama theihsa Kungfu siamna pen kemciplo in midangte zong ahilhsawn denkhat hi a, tuciangciang ahilhsawn mi 300 bang phakhin cihzong Kampu in onggen theihi. Kampu’ sangnaupang te lakpan aminthang tampi aomlak ah Mang Tombing cihpenbang YouTube ah na enle uhcin siammahmah hi.\nKampu pen Kungfu banah Video Cameraman khat hisawnsawn a, Zomi sungahzong Album azaihsaksa 16 bang omkhin hi. Lakhui banah Mopawi, Birthday leh adang nopna dahna tuamtuam ahzong akizang mahmah Cameraman khat ahihi.\nMuhtheih pakding ama zaihsa VCD Album sungpan aminthang phadiak teng hih anuai ah kong gualsukpak uhhi. Adang gelhzawhloh tampitak omlai hi.\n1. Ka Belh Suangpi – Cinpi Idol\n2. Zogam Bawi Niang Album\n3. Thupha Ngah Minam\n4. Senlaini (Deihmang & Suihlun)\n5. Na Ma Hong Vang Ding Hi – ZCF Cannan Malaysia\nKampu Laizom a it mahmah azi Don Khawl Cing tawh tapa 2 leh tanu 1 nei uh a, innkuan nopci picing mahmahkhat ahi uhhi.\nKampu tawh kimuhpaksung holimna tomno khat ZomiDaily ah onghawhte simtheih dingin kong suaksak uhhi.\nZD: Pa Kam dammaw?\nKP: he…dambuang ingei.\nZD: Namin pen Kampu Laizom cihtawh ongkithei zawven, na minpi nonggen theidia?\nKP: Ka minpi maw Nang Do Kam hiven.\nZD: Dotkhellah ongcipah samkenla, namin ah “Laizom” nacih nadeihna nonggen theidia?\nKP: Laizom kacih penmaw, 1994-1995 kumin “Sanggah Laizom Film” ka zaihlai akipan kazat suakhi.\nZD: Kungfu siammahmahkhat Zomi sungah anei himawk vehangin, banghunpawl in Kungfu ukna lungsim anei nahia?\nKP: Kungfu siamna ka ukpen kum 15 kaphak hi a, tuahun akipan asinpah hi-ing.\nZD: Kungfu Actor nadeih penpen eleh?\nKP: Kungfu Actor Sa Mu Hong hi.\nZD: Nadeihdiak, hoih nasakdiak Video cihkhawng e?\nKP: Kungu Film kadeih leh hoih kasakpen maw, “In the line of duty” film hiven.\nZD: Nang zileta neikhinkhat cileng innkuansung kilem ki itnading thupi nasak penpen thusimkhat?\nKP: Kei muhna ah nupa kilem ki thutuah nadingin khatlekhat ihzia ihtong ki theihsiamding leh ih lunglutna te ki thapiakdan siamding, ihki ngaihlai a ihki itna te tulsak ngeiloding. Tua hileh nupa ki thutuaklo cihbang omloding hi.\nZD: Zi leh tate alungnoptheih nadingzong thusim pawlkhat onggen khialai vetve?\nKP: Zi leh tate lungnop nadingin Pakhat ihhihna dungzui in zileh tate adding nekledawn mawhpuakna zo photphotding, tate ittuam guptuam neilo in thu ihhilh ciang inzong nupa in ki thutuakding, khedap bangin aki khektheilo zi pen zibawlden in itna masuan in hopih denleng. Tua hileh zileta te lungdam dending hi.\nZD: Video Camera zaihsiam mahmah nahih manin nang ii deihdiak Brand nonggen theidia?\nKP: Video Camera pen Sony Brand temah hoihsa ing.\nZD: Video nazaih ciangin nalungsim ong nawngkaisak cihdankhawng aom theihia?\nKP: Video zaihna ah ong nawngkaisak kasak ahihleh kavanzat tepen deihbangtak zonailo cihkhat leh gamdang mikhat ihhihna tawh kumpi thuneite lauden cihte in ong nawngkaisak phadeuh.\nZD: Na nuntaksung nuam nasakpen ni?\nKP: Ka pianthakni, ka itmahmah nungak khattawh aki tenni leh ta neicilni cihtepen leitung ah nuamkasak penpen nite hi.\nZD: ZomiDaily website pan ong simsakding sanggamte kiangah na gennop velvel aomhia?\nKP: Mailam ah ei Zomi te ih khantoh nadingin ih siamna ih Talent te gawmkhawm in, ih tuntunna gamah Zomi bup Zomibup khantoh nadingin mapang khawmtekni cih ongzawn nuam ing.\nZD: Nang ong contact nuamte ading email nongpia theidia?\nZD: Hun manpha tampi nongpiak a, ihki holimtheih lungdam mahmah ungei, U Kampu.\nKP: Kei zong lungdam lua ingei.\nPresented by Zomi Daily/Deih Mang\nPrevious: Na Go manphapen nasepna ~ Carey Suante\nNext: Malaysia Khuado Pawi Committee 2013 pan Sapna


url: =SAN ZUUN Chapel Honna nei ~ MUC\nSAN ZUUN Chapel Honna nei\nAdmin 4:43:00 PM Articles, ZOMI SDA NEWS\nHih SAN ZUUN Chapel pen USA aom Sia Khup Sian Muang te Innkuan in Pasian a itna leh deihsakna hangin MMCC sangnaupangte Chapel dingin ong lamsak ngiat uh ahi hi. MMCC sangpen Haksatna tampi kawmkal pan leh muhtheih gilo, muhmawh gilo te khutsungpan in ong ding khia hi a, hi mun pan in sangman\nte in Leitung Pilna bek hilo Pasian lam mahmah ah theihna, muhna te angahna uh mun hoih suak ahihman in hibangin Siate leh sangnaupang zatdingin ong pia khia innkuan te tungah Pasian thupha tampi tak ongpiak behsak ding ahihman in mihampha te uh ahi hi.\nTua banah hisangpi in midangte sangleh college dan in tunglampan in sum lompi kia a deihnana ah fund kingah hilo in Pasian it Pasian muang pawlpi mite leh makaite hanciamna ahihman in huhna kisam deuhdeuh hi.\nTua ahihman in na sum napai na neih nalam napil nasiamna te uh Pasian adingin na kihel nop aleh Siapipa Dr. Mungpi ahizongin Siate khatpeuh tungah ahizong ki contact thei tawntung hi. Tua banah haksatna tampi kawmkal ah Pasian ading leh pawlpi adingin veina bektawh ong makaih mun ongla Siapipa akipan Siate/Siama teleh pawlpi mite khempeuh zong Pasian in thupha ongpiaksak nigat ta hen.\nHih MMCC college ah Religion, Education cihbangin Degree tuamtuamte ki offer ah ahilh Siate pen Qualify ngiat uh a sangnaupangten pilna taktak ngah uh hi. Tuabek thamlo in gamdang mi laihilh zong om den in pilna thakthak muhna thakthak zong kingah beh toto hi. Hi sangpi pan amante in gamdang college dangte tawh kizopna te ah zong buaina omlo in kizopna om ahihman in natate uh kha un pilna maan ong ngah ding uh hi.\nPasian in atate thupha hih Chapel building sponsor te hita Future sponsor dingte hita leh ong makaih tawntung ta hen Amen!


url: =US in Myanmar ah Economic Sanctions a bawl lakkhiat sawmta ~ Thang Khan Lian :: ZOMI DAILY\nposted on 16 September 2016 at 5:45 pm Lomkholna: Myanmar, News, Thangkhanlian\nSept. 15, 2016: President Barack Obama in Myanmar’ State Councillor Aung San Suu Kyi tawh White House ah a kimuhna ah US in Kawlgam galkap ten a uk lai-in sum leh paai bawlna ah gakcipna/khalna (economic sanctions) a koih pen la khia ding a, US in gam zawng diakte leh gam khangto lellelte (developing nations) gamte tungah siah la loin (duty-free access) sum bawlna a neih theihna ding hamphatna a bawl Generalized System of Preferences (GSP) kici Kawlgam tungah zong kizang ta ding hi ci hi. US in Kawlgam tungah sum leh paai bawlna gakna tawlkhat sung a koihte tu-in kila khia ta ding hi ci-in Obama in a zum Oval Office ah Suu Kyi a tutpihna panin gen hi.\nKawlgam ah a tam zaw deihna tawh ki-ukna (democracy) deih-a lungphona neite galkap ten thathang hat zangin a bet daih manin US kumpi in Kawlgam kumpi tungah 1989 in GSP hamphatna na phiatsak hi. Suu Kyi in, ” Gakna khempeuh lak khiatna ding hun hong tung ta a, US Congress in democracy puahphatna dingin gakna Kawlgam tungah koih ding na gum ngei hi,” ci-in news reporterte’ kiang ah gen hi.\nUS in Kawlgam tungah gakna la khia ta ding ahih manin gamdang ten a meet dinga sum zatkhiatna (foreign investment) tamsem hong nei ding uh a, Kawlgam ki-ukna pen mipi deih a kiteelte leh galkapte (25%) vaihawmna “Quasi-democracy” pen democracy suaksak taktakna ding hong baih tuam kha ding hi. Kawl galkap ten kum 49 a uk khit nungun 2011 in kiteelna hong piang thei a, ahih hangin Parliament ah tutna 25% galkapte ading kikoih lai ahih manin vai sahpi khat mah hi lai hi. Tua banah Suu Kyi zong president a let theih lohna ding upadi in gak sawnsawn ahih manin democracy pen picing zo nai lo hi.\nKawlgam-ah 2012 in Rakhine state ah Muslimte leh Buddhistte buaina hangin Rohingya Muslimte tu dong refugee camp ah 25,000 val om lai a, tuate adingin Suu Kyi pau ngei lo a, bangmah sepsak nuam lo hi ci-in human rights groups tuamtuam ten Suu Kyi nasia takin mawhpaih in gensia uh hi. US gam-a Muslimte kipawlkhopna lian pen Council on American-Islamic Relations (CAIR) in zanin statement a suahkhiatna ah Rohingya Muslimte gammi hihna a kipiak dong US in Kawlgam tungah gakna koih lai hen ci uh a, Obama in tuate ading a vaihawmsakna dingin ngetna nei uh hi.\nNGO (non-governmental organisations) tuamtuam 46 in zong galkap ten human rights palsat veve lai uh a, Rohingya Muslim ten bawlsiatna thuak den lai uh ahih manin US in gakna a lakkhiat ding a lunghimawhna thu uh Obama’ kiangah lai khia uh hi. Journalist leh “Rebel of Rangoon” laibu gelh Delphine Schrank in zong Kawlgam in democracy taktak ngah nai lo ahih manin kimawlna bei nai lo hi ci hi. Rohingyate kibawlsiatna thu kanna nei dingin Annan Commission kici Suu Kyi in a bawl pen USte gakna a kilak khiatna ding a deih man hi lel hi a ci zong om hi.\n21st Century Panglong vai bel genkhak tuak kei mawk uh ei…\nPrevious: Khuahunluan le Khangthak te ~ Nok Kam\nNext: Pumpi cidam nang nui in ~ Zingsol\n17 September 2016 at 3:32 pm\n21st CPC pen gentak salo lel,uh hiteh maw.\nThusuah zawhna omlo, kawlte piknote ngianpi gamdag te’n zongh tellua khin lel uh ahih manin, gen leh gen loh kibang hi ci a agenvetlo uh hikha inteh,\nSuu kyi in, Annan Commission zongh US apainop mana, paulap zon nadinga ageel tawmpak hilel dig in upmawh uh mankha ding hi.\nChina gam apaima a, zongh MYITSONE Projects vai zongh Commission ka bawl khin,uh ci a apaulap dinga akibawl pak hilel hi cih upmwh huai hi. Mipil,mahmah aciim mahmah mi khat ahihteh Daw Suu pen alugsim nui hiuhiau lel ding hi.


url: =Thupha Guntui ~ Hau Suan Khai :: ZOMI DAILY\nposted on 1 January 2013 at 6:40 pm Lomkholna: News\nAbeisa 2013 sung Malaysia a om Zomi te ih ki makaihna, kalsuanna ah hamsatna, gentheihna, ze-etna omlo hilo in, tuate sungah ih biak Topa’n ih thuak lah ding hamsatna, gentheihna, ze-etna tuamtuam hong thuak saklo in hong ompih tawntung in gualzawhna hongpia ahih manin tua Topa’n minthanna, vangliatna leh ukzawhna te tang tawntung ta hen!\nPilna, siamna leh theihna kicinglo pipi mahin minam itna, veina, lainatna leh hehpihna tawh Malaysia Zomi Kiphawlna (ZAM) a sem ka hi bek vua, nong hawmthawh hun uh zong om zel ding hi. Kicinglo pipi mahin 2013 sung sepkhiatna tampi omte lak ah pawl khat en leng:\nMinam kician ih hihna tawh kizui in ih minam Zomi Nam Ni nasia takin kibawl a, tua ni thungen dingin kawlgam panin Pu Cin Sian Thang (ZCD President) kisam a, Short speech gen dingin Dr. Hau Za Cin, Singapore pan kisam hi.\nZomi Nam Ni pahtawina a kibawl den ahi Zomi Cup tukpeng kidemna Team 41, Khua 40 panin nasia takin kinei hi.\nMalaysia gam sung a om Zomi kampau biakpiakna nei pawlpi 32 te tawh khut kilen in tatsatlo thungetna kha khat sung kinei hi.\nZomi ngeina khuado pawi kibawl in thungen dingin Pu Hang Khan Lian (President ZIS) kisam, Zolia & Zotaang kiteelna zong nasia takin ki bawl hi.\nDr. Do Kham in hong nusiat tak ciangin Malaysia om Zomi ten zong memorial service ZAM ah kibawl a, galna RM 4398.40 val kikhak hi.\nMalaysia a om Zomi ten ih lunggulh mahmah ahi UNHCR minsanna tul tampi hong ngah thei hi.\nA hunhun in khua makai te leh biakna makai te tawh kimuh khopna kinei den.\nNisim zumvai ki vaipuakna tuamtuam kisem den hi. Gentehna in, innkuan lutpih ding leh kisam theilo te kisap theih nang laiten sakna, phone len khalo te kisap kik theih nang laiten sakna, damlo te ading huhna ngetsakna, Card bawlna etc…\nDamlo te zato kipai pih a ki huh tawntung hi.\nKimat, kihen tuak te huh theih zahin kihuh a suahtak theihna ding lampi kipan pih den hi.\nRawng, Kota Damnasara, Setapak leh Klang veng tengah UNHCR-CDU tawh kithuah ngiat in zumvai dot nop peuh dotna kinei.\nNasep neilo te nasep amau septheih tawh kituak kizon sak den hi.\nZomi naupang te pilna, siamna tuamtuam ki hilh hi.\nSihna tuakna ah luang kipham in vai khempeuh kivan pih.\nZomi numei te khut siamna tuamtuam hilh na.\nNGO tuamtuam te kiangah Zomi ki pulak tawntung.\nMipi tawh thu le la zumvai ki zakna THUPUAK kal khat in copy 1500 manh nget lohin kihawm khia den hi.\nA tung a teng ih gen khiat theih pak Malaysia Zomi Kipawlna (ZAM) in sep khiat teng hi a, hi teng bek cihna hilo hi. Hi ci bang a Zomi mipih te phattuam theihna ding na lianpi ih sep theihna pen thu dang hi peuh mahlo in Pa Pasian hong hehpihna thupha hang hi. A beisa 2013 sung tawntung Zomi te hong ompih a hong kalsuan pih Topa in 2014 kumthak sungah zong hong ompih zaw kan lai ding a thupha namkim hong pia lai ding hi. Tua ahih manin tukum 2014 sungin mite a ding thupha a bawlzo nu/pa THUPHA GUNTUI ih hihna ding mimal kimin hamciam in a nuai a Pasian kammal tawh 2014 ading thala khawm ni.\nEzekiel 47:1-7 sungah guntui thu khat kigelh a, a beisa thu genna ahi phial zongin, mailam thu genna ahi phial zongin, tuni in Pasian thu um Zomi te adingin THUPHA GUNTUI ci-in ih gen nuam hi. Tua thupha guntui pen Pasian kiang panin hong luang hi ci-in ih gen nuam hi. Thupha guntui tawh kisai thu thum kisin thei a, tuate in A Nak, A Luana leh A Tha.\n1. Thupha Guntui Ih Nak\nHih thupha guntui hong kipat khiatna mun gunnak koi teng hiam? Tg. 1na ah biakinn kongkhak pan ci hi. Jerusalem khua a om biakna inn kongkhak panin pan hih thupha guntui hong kipan hi. Khuapi dangte bang lo in Jerusalem ah khua in a khua sungah tuinak khat bek neilo hi. Ahih hang tu in thupha guntui hong luangkhia hi. Tua ahih manin thupha guntui hong luankhiatna pen Pasian kiang Van Jerusalem pan ahi hi. Thupha khempeuh hong luanna Nak pen Pasian ahi hi.\nA beisa kum sung ih thupha san khempeuh sim kik le hang ih pil man, ih siam man, ih ginat man hi leh sang hetlo ding hi hang. Ahi zongin Pasian in tua te na enlo a thupha hong pia ahih manin Pasian pen ih thupha nak hi a, ih san thupha khempeuh Ama kiang pan ahi hi. Na thupha te khat khait khat sim kik in la thupha nak ahi Pasian kiangah lungdam koko in.\n2. Thupha Guntui Ih Luanna\nPasian kiangpan a hong luang hih thupha guntui koi lamah luangsuk hiam? Tg. 1na ah nisuahna lamah kici hi. Jerusalem khua panin nisuahna lamah bang om hiam? Tg. 8 na ah, “…gam keugaw sung nawkin Jordan kuamah luangsuk a, Si Tuipi sung tungin… Si Tuipi a siangsak hi,” kici hi. Gam keugaw a nelsak ding, a nosak ding hih thupha guntui ahi hi. Nuntakna a nelsak ding, a nosak ding thupha guntui ahi hi. A uih, a namsia Si Tuipi siangsak hi. Nuntakna uih, nuntakna namsia a siangsak ding hih thupha guntui ahi hi. Hong nosak, hong siansuah guntui ahi hi.\nEi Zomi te zong Jerusalem pan hong luang khia Jordan gunin Si Tuipi a uih, a namsia sung a om ganhing te nuntakna apiak, a siansak mah bangin Zomi ahih lam uh thei gegu or mimal phattuam na ding bek a C Tuipi uih, namsia sung a ki daihdiah ih Zomi pihte a piangthak sak ding, a siansuah ding, a namtui sak ding nang kei leh mawhpuak ahi hi.\n3. Thupha Guntui Ih Tha\nHih thupha guntui hong luansuk khit ciangin khuah pai tektek hi. A tui tam tektek hi. Khuah tektek hi. Amasa in siakmit ciang bek thuk hi (tg. 3) khuk ciangah khang hi (tg. 4), kawng ciangah khang hi, khangkhang lai a kingaptan zo nawnlo hi (tg. 5). Van pan a hong luang thupha guntui in keugaw gam nosak a, a uihte siangsak in, nuntakna khem zel hi.\nIh Pasian na sepna, ih minam na sepna ah ni khat khit ni khat, kha khat khit kha khat, kum khat khit kum khat a khang tektek ding, a khauh tektek ding, a thahat tektek ding ZOMI te ih hi hi.\n2014 sung na innkuan pihte ading, na lawm na gual ading, na khua kipawlna ading, na pawlpi ading, na minam kipawlna ading THUPHA GUNTUI ahi dingin Zomi mimal kim Topa’n thupha hongpia ta hen!\nKhazih leh Minam ading,\nHau Suan Khai\nPrevious: Interview: Thawnpi ST – Tunnu Hong It Na\nNext: Kei ngaihsutdan Mawkpuak leh Vaipuak ~ Lengtong Pauno


url: =Constantinople Phualpi Bulphuh Ancient Orthodox Christian\nConstantinople Phualpi Bulphuh Ancient Orthodox Christian Ki Vaipuakna Phungpi makai ahi Patriarch Kirill(Russian Orthodox Church), Roman Catholic Lutang Pope Francis tawh Jerusalem ah Kimuding in Hong kihel zolo Moscow (Reuters) –Mai nipikaal sung Pope leh Leitungbup Orthodox makaipi ki muhciang in koici leh Tangtawng tapidaw pawlpi Nisuahlam(Greek Orthodox) leh Nitumlam( Roman Catholic) tapidaw pawlpi tegeel kinai zawthei dingcih thulu bulphuh ding uhhi.\nKum 1000 valbang a kikhensa hih Christian ki vaipuakna tegel ki naizawk nading pen a ki muhnading mun Jerusalem khuapi inzong saikhaban khollo zaw in, Greek Orthodox Christian ki vaipuakna sungah a lianpen ahi Russian Orthodox Church makaipi Ecumenical Patriarch Bartholomew in hong koici pomding cih thupi zaw cihi.\nRussian Orthodox Church (ROC) pen Nisuahlam Orthodox Christian kivaipuakna ah a a lianpen ahihna leh a khual atual ah thuneihna lian mahmah ahihmah bangin Francis leh Bartholomew kikal ah vaitampi kinga hi.\nTunai Ukraine gambuaina thu ah ROC leh adang ki vaipuakna nih in Russian panpih in, adangkhat leuleu in nitumlam leh Vatican lam nehzaw ahihna hangin ki telkhialhna om dektak cihi. Hih lamet hetloh thupiang hangin abeisa hunlai bangin Catholic leh Orthodox kikal ah unau hihna panin dogaal hihna hongphawksak kik cihi.\nROC nuaiaa pawlpi khat ahi Ukraine Orthodox Christian ki vaipuakna in, Ukraine gambuaivai ah Vatican tawh kithutuak in dinguh ahihman in thu nuammawh hongpiangdek hi ci’n kum 47 phapan ROC gampua palai Metropolitan Hilarion in genkhia hi.\n1054 kum Pawlkaakna Lianpi (the Great Schism of 1054)mangsia panin kigawmkik nading cih sunmang nei in kivaihawmna ah tupna tawh ki gamlalai himah leh alangnihtuak hanciam in Christian thunungta lamsang beklo, Jesu in nungzuipi te tungah a kamvaikhaksa kikhenthangna thu phawkkawm in ih semkhawm dingci hi.\nGeelna Khitangkhil Banglo\nKivaipuakna nih suutpomkhawm kikding cihciangin, kheeltheih dingaa kilawmteng laihding, gentehna in kivaipuakna lutangpi te thuneihna teng sehhawm dingmaw, biakpawini te hun kibangsak ding cihbang ahizongh in a beisa kum sawmlomte ah, thukham siapite in suulkibang teng ah tonkhawmding in hanciam zeel uhhi. Tuni tan in, Vatican leh Ecumenical Patriarchate kikaal ah ki thutuakna lampi sialcihtak in a siallaitak uh hi.\nAhizong in, leitungbup Orthodox thuzui awn 250 lakah pawlpi mi awn 165 a pha Russian pawlpi in a mauteel leh deihna bangbek tawh kipuah dingin thukawng lenkip uh ahihman in ki masawn theinailo hongsuak hi. Russian kumpi Putin tawh ki nahvawh in kumpi sumbuuk pan huhna leh sehsuahte tawh a beisa kum 25 sungin Russia leh adang gam kigawm 60 valsung ah biakinn thak 25, 000 lamthak uh ahihman in amau leh amau kimuan naciang a nei uh hongsuak hi.\nA langkhat panin enkik lehangh, tangtawng phungphatlai in Nisuahlam Orthodox phualpi ahi Byzantine Empire khuapi Constantinople pen tu hunciangin Islam biakna khauhtak tawh ki makaihna Turkey gam Istanbul khuapi hongsuak ahihman in kumpi in pawlpi thuzui mimal 3,000 val a khangtheilo phialdingin gaakcip uhhi.\nOrthodox ki vaipuakna in Moscow leh Rome kikaal sepkhop bawlkhop dingtawh kisai nungkum ki hokhopna pen gahsuah mahmah ci uhhi.\nA taktak in, tutung Orthodox kivaipuakna lutangpi Patriarch Kirill leh Pope Francis ki maituah in thu kikupna vai ah a hongpiangvat Ukraine tualgaal vaiipen a hangkhat hilel aa, Tangtawng Orthodox Christian kivaipuakna muhsak na ah Pope Francis pen leitungbup Christian sehthum suah sehnih phial apha thuzui awn 1200 tungbek ah thunei hi in, Orthodox kihel Leitungbup Christian dangte tungah makaipi thunei ahihna kipsakpihna tawh ciamteh nuamlo ahihman uhzongh hizaw hi.\nAhih hangin, Vatican in tangtawng pek nungzuipi Peter pan kipan in leitungbup Christian pawlpi omkhempeuh te makai phungpi thuneihna dinmun pen kuakua in bangbang in a genzong in nialtheihthu ahihloh lam genbeh kullo cihsan uhhi.\nRussian Orthodox ki vaipuakna lutang Ecumenical Patriarch in, Orthodox ki vaiuakna dangte sawlna leh ngetna omlo pi in Orthodox khempeuh aitang in Pope Francis tawh kimu cihna hituan lo ci uhhi.\nTu tadih in Rome kivaipuakna makai Pope leh Constantinople Orthodox ki vaipuakna makai kikal kihona cihciangbek hiphot ding cihi.\nMoscow ki vaipuakna makai\nRussian Orthodox Pawlpi in abeisa kum zalom 13 sungah a khatvei kibawl nading Leitungbup Orthodox khawmpi 2016 ah vekpi thukimna tawh ki gawmkik dingvai thukawng kikhiak zawding cihi.\nHih Leitungbup Orthodox khawmpi vaihawm dingthu pen Catholic Pawlpi in a nihveina Vatican Council (1962-1965) thukhensat natawh ki vaipuakna nih tegeel ki gawmkhawmkikding ngetna dungzui in ki dingkhia ahihi.\nCouncil thukikup hunding tungta phial ahihhang in, Catholic leh Orthodox kikaal muhtheih in ki gawmkhop na dingvai ah Orthodox pawlpi 14 in thuzui te neekkhawm zattang theihding vai, neekkhawm ni leh hunthupi ciaptehna tetawh kisai ah ki kangkikkik uh ahihman in a hun laakbeh kullai ding in hoihsa uhhi.\nCatholic leh Orthodox kikal liangko kikim khut kilen in tonkhawm nading in sepbeh ding tampi kisam lai hicih mu uhhi.


url: =Lamzik akan laitak anungpan in Bus khatin nawkkha himahleh amathu in thokik in zusai ah lutsuak :: ZOMI DAILY\nposted on 30 June 2017 at 8:39 pm Lomkholna: Britain, News, Sawltak, World\nUK gamsung ah pasal khat lampi akanlaitak Bus golpi khatin nawkkha a, thokik hiathiat in zusai “Pub” sungah lut hiathiatlel ahih manin lamdang kisa mahmah hi.\nTua Bus ahawl Driver pa in hoihtak in lenkip zolo “out-of-control” ahih manin, khetawh lampaipa anawkkha kici hi.\nTuabang in anawkkhak laitak amailam panin CCTV pan Video Record kibawlkha a, aki etkik ciangin cikziat huai mahmah hi. Mawtaw in anungpan in anawkkhak khitciangin tuapa pen Pi 20 phialbang kilawnpheiding ci a, ahi zongin thuaklahtuak hetlo bilbel hi.\nTuapa minpen Simon Smith kici a, aphukha Bus pen Double-decker Bus akici thatnih apha Bus golpi te khat ahihi.\nSouthern England, Reading khuasung ah thupiang hi a, Thames Valley Police te’n banghang in Bus in tuaci bangliang in mi nawkkha hiam cihpen kansan uh kici a, kuamahbel kiman nailo kici hi.\nReading Buses Company te’nzong hih thupiang pen abeisa Saturday zingsanglam 9:10am hunpawl in thupiang hi a, hoihtak in ki kancianding ci uhhi. Hih Bus hawlpa zong nasep ki khawlsakphot a, athu asian mateng nasep zomtheiloding kici hi.\nSimon Smith anawkkha pen Readingbuses Number 17 hi a, Reading khuasung Gun Street tungah khetawh apailaitak in anunglampan anawkkha ahihi.\nVideo: CCTV footage shows man hit by bus in Reading\nBus in anawkkhak khitciangin Simon Smith alutsukna zusai Bar pen “The Purple Turtle Bar” kici hi. Tua Bar panin nasem Bar Manager Stuart McNaught in The Daily Telegraph te tungah agenkhiatna ah Bus in anawkkhak khitciangin Bar sungah honglut in, liamna avun azul pawlkhat om cihi. Tuaciangin Ambulance kisapsak in Hospital ah kipuak hi ci’n genkhia hi.\nStuart McNaught in hih Bus nawkkhak Simon Smith tawh kaki theihzawh uh kum 20 bang hikhinta cihi. Tuni mawtaw in anawkkhak khitciangin alung am in thazawmpian leh kilawm hi. Paramedics te’n Ambulance sapsak uh a, Hospital ah kipuaksuak hi. Liamna ahuaisialua bel omkei, avun azul cihciang hi in, ki patauvak mahmah hi ci’n genkhia hi.\nRelated: UK gamsung ah kum 11 bekbek aphapan numeino khat gai in nausuak tading ~ ZD\nThames Valley Police spokesman inzong hihvai hangin lampi nai 2 sungbang ki khakcip cihi. Bus ii amailam amann “Windscreen” tengzong khaangkham zihziah hi. Sawltak #zomidaily\nPrevious: Malaysia gambup ah Friday zankim akipan Operasi nasiatak kipanding\nNext: Malaysia ah nasep theihna Work Permit kician neilo te mat kipanta\nPasal te theihding ~ Job Cinpi


url: =Dr. Hau Za Cin Laikung Panin\nPenglam in Zomi Nam Ni laplo\n"...kohte sisan Zogam leitanga kibuakhiate hangin note in Zomi Nam Ni nuamtak na zangta un..."\nKumdang bang mah in Penglam zong Zomi Flag tawh Zokhua khempeuh tawn in Zomi Nam Ni zatna ding Tedim khua lam manawh in a zin kawikawi hi. Ahih ngeisa bangin January 20 pan kipan a, February 20 in Zomi Nam Ni kibawlna ding khuapi a tung den ahi hi. Ahi zongin kumkhat pen (a kum zong aman thei nawnlo) Zomi Nam Ni a lap kei hi.\nZomi te tenna khua khat pan khua khat a zin kawikawina ah mipi te in Zomi Flag na dawn in niangtui leh moh, vaimim cim leh gatam tui tawh na dawn, pakkual na awksak, khuang leh zamte tum in na vaitun den uh a, zupi, zuning zong na kicing mahmah hi. Aksa, voksa, kelsa, bawngsa bek hilo Zomi te thupi sim penpen Sialsa nangawn a khuakhua ah a kicing zihziah hi. Mi khempeuh in Zomi Nam Ni hong tun ding a ngaklahna uh leh Penglam in Zokhua khempeuh tawna khual a zin denna hangin mite in Zomi Flag na ciamteh uh a, a hun a tun ding simin nakpi takin na kigingkhol in na dawn den uh hi. Khuado Pawi simloh ah Zomi te hun nop mahmah leh a kiciamteh mangngilhlo ni ahi den hi.\nAhi zongin kumkhat pen Tedim ah Zomi Nam Ni kidawn ngeingai dingin makaite in gel uh hi. Penglam zong tua lam manawh in a cihngei zel bangin khualzin January 20 niin kipan a, Zomi te tenna khua tuamtuamte a banban in a nawk toto hi. Mite in na dawn in makaite in khua khempeuh ah na thupi bawl a, amah zong ahih theih zah in a hanciam hi. Nek leh dawn leh pahtawina te khempeuh sangin mite in Zomi Nam Ni thupi taka dawn ding a utna uh a lungdamzaw hi. Mipi te in zong tua theisiam ahih manin "Pu Penglam a dawn hi kei ung, Zomi flag leh Zomi Nam Ni a dawn hizaw ung" a ci den uh hi. Khua khat ah zan khat giak, nitak simin Zomi Nam Ni thu leh Zomi flag thu gen in khua mipi te tawh hun nuam a zangden uh a, khuasung nungak tangvalte in Zomi Lam leh Zo ngeina tuamtuam lahna tawh hun na hialbawl den uh hi. A zing ciangin khua dang ah tua bang maha hun zang dingin a kipankhia kik uh hi.\nTua kum pen, khua khat pan khua dang a zuat laitak un a khua kigamla pian ahih manin khuazing uh hi. A manawh khua uh a tun mateng uh datmei de in lam a pai uh hi. Amah a zuite leh a mah dawnte in zong Pu Penglam gim ding dan a ngaihsut sak den uh hi. Ahi zongin a mah a ut mahmahna leh Zomi a it mahmah na hang tawh a gim a tawl phawklo in lam a pau ngeungeu hi. Khuazing sungah gamsa tuamtuam tawh kituak in lampi tot khawm hun zong om tham hi.\nTua banga lam a pai laitak un khuazing sungah Penglam in a khe tawh palkhak khat anei hi. Gul palkha hi dingin ki ummawh ahih manin a lawmte kiangah, "Ka khe ah gul hong kivial hiam aw hong etsak dih un" ciin a sam hi. A lawmte zong thakhat thu in hong diangphei uh a, Pu Penglam khe a det uh leh bangmah a mu kei uh hi. Lamsak lamkhang det in a zon uh hangin bangmah a mu kei uh hi. Tua ciangin lam a pai leuleu uh hi. Sau pai man nailo cih ahih laitak in a khe ah hong ki-awk long long khat a om leuleu hi. "Ka khe ah gul hong kivial hiam aw hong etsak dih un" aci leuleu hi. A et kik uh hangin bangmah a mu kei uh hi. A pai leuleu uh hi. Sawt pai nailo cih ciang a liangko tungah puanza hong kibaat bangin a thei a, a lawn hangin a lawngkha kei hi. Kiluai ngeingai ahih manin a dinkhawl a, "Ka liangko ah hong luai ngeingai khat om bang hiam hong etsak dih un," ciin a sam kik leuleu hi. A etsak uh hangin bangmah a mu kei uh hi! A khe ah a awk den khat om, a liang ah a kiluai den khat om---bang hiam cih a theizo kei uh hi. A manawh khua lam zuan in a nawhpai semsem uh hi.\nA manawh khua uh amau hun laia khua lian leh minthang Zangsai khua a tun dektak uh ciang khuanawl pan Pu Penglam khe ah a awh luailuai khat a om leuleu hi. Amah zong lamdang sa, lah tamvei sata pian ahih cianga, "Ka khe ah hong luailuai den pen bang na hiam? Kua na hiam? Kuami kuasa na hiam? Bang thu bang la om a, bang deih na hi hiam? Hong kigen in.." ciin a hangkhia damdam hi. Amah a zuite in Pu Penglam, cikmah huna a heh, a haan amu ngeilote in tuabanga thakhat thu ah lungduai zo nawnlo a muh uh ciang lamdangsa in a ling keukeuh uh hi. A datmei uh zong de ngam pak lo in taanglo in, dai dide in a ding uh a, kuamah a phun a pau ngam a om kei uh hi.\nTua laitak in lamkhang panin pasal aw tawh kibang khat in hong dawng a:\n"Pu Penglam aw, na khe ah a luailuai, na liangko ah hong luailuai pen kei ka hi hi. Na sanggampa, Zomi, na pianpih, na laizom, na sisan kizoppih ka hi hi. Zomi Nam Ni ah kihel dingin na khualzin thu ka lawmte tawh ka zak uh ciangin koh zong hong zui nuam, hong kihel nuam in ka ut mahmah uh hi. Ahi zongin mihing muh theih pumpi leh sa tawh hong kihel thei nawnlo ka hih manun, na khualzinna ah na nung hong zuiin na paina peuh ah tha hong pia in, na nung panin kong tawsawn den uh hi..."\n"Tua ahih leh nang kua hi a, na lawmte na cih kuate hiam?"\n"Kei pen nong theihsa bangin Zomi hanga ka leitung nuntakna a taan, Zomi a ka pian man bekbek a ka nuntakna hong kilaksakpa ka hi hi. Ka lawmte ka cihte zong tua mah bang ahi uh hi..."\n"Aw, aw, aw... Zomi a na pian man bekbek a bawlsiatna leh thuakna bek hilo na leitung mihing nuntakna nangawn a suplawhte maw....." [Pu Penglam in a kammal zom thei nawnlo in Zomi pasal takpi a lungsim vantungah khaitoh bangin hong om a, heh ding maw, kap ding maw... a thei kei hi]\n"Pu Penglam aw, phamawh sa kei in, koh pen ka ut uh hangin ka nuntakna uh leitungah hong kik thei nawnlo ding hi. Ahizongin ka Zomi pihte kiangah Zomi a ka pian man bekbek un ka innkuanpihte uh, ka lawmte uh, ma mipihte uh ngai mahmahta sele ung Zomi a hazate khut thuak in koh ka nuntakna uh na taanlawh in, ka sinsan uh Zomi te tenna leitang ah kibua khia hi cih na gensak un. Kote thuakna hong theihpih Zomi lia leh taang te aw, kohte sisan Zogam leitanga kibuakhiate hangin note in Zomi Nam Ni nuamtak na zangta un...."\n"Na khawlphot un, kong dotnop tampi om lai... kua na hia, na min bang ahia, na damlaiin na khua uh koilai, na lawm leh gual, na innkuanpihte kuate ahia... na khawllai un, kiho lai ni.... na ngakkkkkkk..."\n"........ Zomi, Zomi, Zomi.........." cih bek lamkhang lam ah, luigal a kaan dong uh kiza vangvanga, Pu Penglam hopihna te a dawng man nawnkei uh hi.\nA pau, a phun omlo, a taang, a pai kuamah omlo... tua mun ah kipuk in khuaphawklo in a tuuk khin uh hi. A khuaphawk kik uh ciangin Tedim Hospital inndei sung na hi a, Zomi Nam Ni a zangkhin, Zomi Nam Ni zatna pan a ciahte in Pu Penglam damlo lupna tungah a lum a veh ngeingai uh hi.....\nPosted by Hau Za Cin at 6:44 PM No comments:\nSangmang J.H. Cope Kum Nih Zekai\nPammaih mahmah hi. Kumnih hong zekai hi kei leh Zomi te hih sangin kum 20 in ki advance zaw ding hi.\nJohn Herbert Cope, Sangmang Cope hiam Cope topa zong akici American Baptist Mission missionary pa pen 1908 in Tedim ah sem dinga hong kuan hi. Ahi zongin Haka hong tun ciangin Arthur E. Carson in leitung nusia in sihna tuak ahih manin kumnih Haka ah taam kik hi. Tua kumnih sungin a taamna khua te lai leh biakna limtak in puah ahih manin ama tavuan dinga a kipia Tedim ah tua kumnih sung nisim pilna leh thutheihna, biakna kibehlap ding pen Zomite in sum den a, ni 730 sung sum in, pilna leh thu theihna tampi zekai a, a pammaihna leh a manphatna sum tawh kilei zolo ding hi.\nCope pen kumnih hong zekai lo hi leh ama pilna leh makaih siamna in Tedim leh a kiim teng hong taanvaak pah dinga, nakpi tak in kikhangin, ki dok hanhan ding hi hang. Ahi zongin kumnih zekaia hong tun ciangin zong a nasep pen muh theih in khang a, ciamteh taak dingin muibun hi. A tuate hang mahmah in tua kumnih Zomite tawh hun a zat ding pen pammaih kasa semsem hi. Ahi zong in tua kumnih a zekai sungin a kithawi, a kisin, a training hi ding a, siamlo pi a mabung lo in a siamsa a Zogam hong tun tak ciang, a nasep pen banlaluang temhiam tawh at bangin pai huakhuak hi ding hi.\nPil i utna, siam i utna, theih i utna i pianpih lungsim pen Sangmang Cope in siamtakin hong zangsak a, a zangthei dingin hong pattah in, a zansiam dingin hong sinsak a, a siamneel dingin hong hahkat sak hi. Ama hong tun tuung in Zomite pen ka upmawh danin unpolish diamond dan in hong mu dingin ka um hi. A ki khaihsiang nailo suangmanpha bang hi ding hi hang. Halsiangin, sawpsiang leng a manphatna lian lua mahmah ding cih mu ahih manin tua i kisap lian mah hong hihsak in, hong pattah a, i theih lohna lungsim theihna tawh hong dimsak in, i phawkkhak loh thute hong muam in, i zak ngeiloh thu te hong zasak hi. Kham leh ngun bangin hong halsianga, zattheih leh manpha dingin hong sawpsiang hi. Tua bang i kisap ciantaka mukhol thei mipil leh mi siam, Pasian it mi hong kisawl pen Zomite adingin thupha a hi hi.\nLai hong bawlsak a, hong pattah in, hong sinsak a, laibu masa pen zong aman a bawldan hong lak in, Zolai isinna dingin zong Zomite taangin nakpi takin kumpi mai ah zong na pang hi cih i thei hi. Vantung gam thu bek hilo in leitung i nuntakna ding zong hong pattah hi bang mihoih leh migi, hong it leh hong khual mikaang tampi omlo ding hi. Aman zong Zomite hong it ngaungau man a hong kuan hi lo mai thei hi. Ahi zongin a haang khat om hi dinga, tua pen amah a piangsak pa a it luat man hi ding hi. Hong paina dingin Zomite in khitui takkhat luang in zong thungen lo dinga, zong luang lo ding hi. Kamsiam kamkhat tawh zong zawnlo ding hi. Zol lo ding hi. Ahi zongin koi lai hiam khata khukdin a thungen te, neih sunsun Pasian gama dinga a piate nasepna hangin hihte khempeuh hong piang hi ding hi.\nLamdang i ci diam? Thupha i ci diam? Pasian hong sawl i ci diam?\nAma hongpaima in midang in hong pai a sawma om hiam cih ki theilo hi. Hong pai in hong tunglo in kileh kik cih zong ki thei lo hi. Lungkia in kik kik cih zong kiza lo hi.\nSangmang Cope Topa hong tunni in nupi te in a tuibuk lim pen beek tawh ana dawn tam maw? Thaulawng ging pen lawn in i na dawn tam maw? I sialtal lian pen go in i na dawn kha hiam? Ahih kei leh uipi vaitung mah bangsak in kisuanglah takin i omsak zaw hiam? Mikhual hoih bangin i na daawn hiam? Ahih kei leh mikhual nautaang bangin i na dawn zaw hiam? A tunna te in akpi tuilai beek ana ngawh tammaw? maiteh tui awm peuh tawh ana zintun zaw hiam?\nTua te khempeuh kisam masa pen kei. Aman zong lamen ken teh. Tuate thuak ngamsa in hong pai ding hi. A kisap leh zong a lutang kham ngam in hong tung hi ding hi. I guaktang phial a i omlai hong muh ciang hong kih tam, hong hehpih tam, hong zahpih zaw tam?\nThu tampi hong ngaisun sak hi. Bangbang hileh kumnih zekai Cope pen a hun maan a hongtung missionary pawlkhat sangin nalian semzaw hi. Pasian in mi a zatnopte pen a hun in sailo hi ding hi. A hatna , a pilna in sailo hi ding hi. Bangbang ahi zongin Sangmang Cope pen Zomite adingin 'sangmang' takpi hi a, minam lakah a min khum dingin hazat huai lo hi. Amah sanga Zomi a itzaw kuamah om tuan lo ding hi. Tuamanin gamdang ah a pianga, a vun a kang hang in Zomi ahih lohna om tuan lo hi. Zomi lungsim pua a hih manin.//\nPosted by Hau Za Cin at 4:58 AM No comments:\nZomi ah kigawm mai diam\nZomi ah kigawm pak leng a hoihpen diam. Kam phen kullo, ngeina kibang, zia leh tong kibang, tenna khanna kibang. Tua khit ciang i minam min ding, i gam min ding, i Lai Siangtho min ding, etc. etc. ah "Zomi" cih vive zangta le'ng i hek a noptuamzaw deuh tam. Am I dreaming?\nPosted by Hau Za Cin at 7:10 PM No comments:\nPosted by Hau Za Cin at 7:55 AM No comments:\nMizo ah i kigawm diam\nMailam ah i kigawm mai na um hiam?\nThe last option bel hi kei, the only option zong hi tuan kei; ahi zongin Mizo ah i kigawm ding na um hiam? Kigawm pak leng a hoihpen ahi diam. I tenna gam ciat ah midang kisuak kawikawi hita a --- Kawlgam ah tengte kawlmi suak, mikanggam ah tengte mikangmi suak, lusei gamah tengte luseimi suak, nau min zong lusei min mah phuak maita, e.g. Sangi... eimi min te zong lusei min tawh a laih kiukiu omta.... Khup pan Khum ah kilaihta, Man pan Muan ah kilaih ta... mundang ah zong English min khawng kiphuak ziauziauta... tua dan leitung ah kiteng ta...\nTua khempeuh lak pan i ngeina kibatpih leh naihpen, i zia i tong a kibang pen; tua ah i kigawm pak pen ei adingin a hoihzaw leh a baihpen ahi mai tam maw. Mailam saupi ading a hoihpen ahi mai diam... apart from our adopted country. Nopni dahni ah i kihuaidan a kibang pen zong hi mai ding hi. Mundang --- nitumna gam ah, nisuahna gam ah, leilu ah, leitaw ah i belh leh manawh gamte ah individualism hat mahmah dinga; i ngeina, i biakna, u leh nau kizop dan te leh, i duh i deih zong kibanglualo kha ding hi.\nPosted by Hau Za Cin at 7:46 AM No comments:\nThe Five P's in Joseph's Life\nZomi u leh nau\nTuzing sia Tual Mang leh a pa Dam Cin Thang amau mawtaw tawh Denver panin ko omna Colorado Springs ah hong paito vingvengin hong la uh a, amau omna Aurora veng nai khat leh minute sawm in ka tung uh hi. Zomi Community Church in Pawlpi mite buhsih leh aksa, voksa tawh hong vak phitphet uh hi. Denver Zomite inn nga khawng a phak bek hangun a kineu et tuan lo, Pasian tawh a tamzaw ka hi uh hi, cih lungsim pua uh hi. Sia Tual Mang gen dan hi leh "Ko Denver Zomite ka tawm hangun zasan a malneu (ko Pangzawl khua ah Luan Nem kawlsiing ka cih uh) a thak mahmah tawh ka kibang uh hi," ci hi. Amau cih mah bangin la siam, music siam, kikholhsiam, Pasian zahtak, leh ki-it kingai mahmah ahih lam uh ka mu uh hi.\nSia Tual Mang pen Denver post office-ah sem a, a dang papiteng bawngsa semna company ah sem uh hi. Denver papite'n a zite uh nasemsak lo innah naute kemsak amau thatang tawh a zi leh tate vak uh hi. Zite in nasem leh sum leh pai nuam tuam ahih lam i theih ciat sa uh hi. Tua ciang zite mahmah in zong nasep a neih uh ciangun "lungkimna" (fulfillment) nei kisa uh hi. Ahi zongin zite amau nasep tawh hong manlah luat ciangin innsungin thuak lawh gige hi. Nupa nangawn kiho man loin i om ciangin leitung nuntakna a hici mah ding hiam i ci thei uh hi.\nKa thugen ding John 8:1-11 sung gen dingin biakna innsungah lut in thungetna ka neih leh "Joseph" tangthu genzaw in cihna ka theih manin Joseph tangthu panin The Five P's in Joseph's Life ka gen hi.\n1. Problem: Sibling rivalry: Hong khan khiatna innsungah a ute 10 in Joseph mudah mahmah uh hi. Pianna ding mun ama teel hi lo hi. Ahi zongin tua innsungah bang ci nuntakna ding cih Joseph in teel thei hi. Nang zong zong pian khiatna nang teel theih hi lo hi. Ahi zongin bang ci nungta ding cih na teel thei hi.\n2. Pit: A ute in "lei-kuak, tui om nawn lohna leikhuk " sungah khia uh hi. Tua sungah a om lai in Joseph in bang a ngaihsun tam? Nang zong bang leikuak sungah na om hiam? Tua sungah na om sungin lungkia mahmah in na om kha ding hi. Ahi zongin Topa in nang adingin mailam hong bawlsakna leikuak na hi gige thei hi.\n3. Potiphar: Bang hangin Potiphar innah Pasian in tun hiam? "Topa Joseph tawh om khawm" cih i Lai Siangtho sungah i mu hi. Koi mun koi laiah na om zongin Topa in hong ompih lohna mun om lo hi. Joseph in Potiphar zi khemna Pasian min tawh na do hi. Pumpi ukna panin na taikhia hi. Pasian ompihna tang i cihte Pasian zahtakte hi.\n4. Prison: Thong sungah "Topa Joseph tawh om khawm" cih i mu hi. Ama ginatloh man hi loin a hoih gamtat manin thong sung tung hi. Na pha na bawl manin kamsiatna na ngah khak hun om ding hi. Midangte'n amau ut bangbang gamta uh a, siatna tuak lo tawh kibang hi. Ahi zongin Pasian in Joseph mangngilh lo hi.\n5. Palace: Kumpi innah Joseph hong tut ciangin kithupisak, hopih theih loh, cih bang nei lo hi. Ama za liatna mite nuntakna dingin zang hi. Thong sung panin Kumpi inn dong tungsak Pasian ahih lam mangngilh lo hi. Tuni in Zomite zong tagah inn panin Kumpi innsung hong tun Pasian ahih lam i mangngilh loh ding thupi hi.\nDenver Zomi Community Church Makaite:\nPastor: Pastor Tual Kho Mang\nChairman: Neng Muan Tuang\nVice Chairman: Mang Za Lian\nSecretary: Nang Kho Vung\nPa Thawng Lam Thangte pata in amau mawtaw tawh hong kha kik uh a, Topa in hunpha hong piak leh kikhawl kik ni cih tawh ka kikhen uh hi. Denver ZCC Pawlpi in biakinn mun ding thungetna tawh zong uh hi, hong lawhcinna dingun thungetna tawh phawk ni. //\nPosted by Hau Za Cin at 5:47 PM No comments:\nJesu, I Lawm!\nHithei mawk ding hiam aw? I Pasian pen i lawm hithei mawk ding hiam? Pasian leh mihing kilawmta cih bang hithei takpi ding maw? "I mawhna leh i dahna teng, a pua ding Jesu i lawm" (What a friend we have in Jesus) cih la phuakpa in a ngaihsun khial hi diam? Up ngam huai vetvetlo hi. Lamdang lua hi. Hithei dingin kilawmlo hi. Mihing ngaihsutna in banlo hi. Nak ngaihsut deuhdeuh leng uphuai lo deuhdeuh tawh kibang hi. Ahi zongin ngaihsut ding hilo a, 'up' ding hiziau hi. Mihing leng Pasian kilamdanna tua hi. Mihing ngaihsutzia leh Pasian ngaihsutzia kibanglo hi. Mihing leh Pasian a kilamdanna tua hi. Mihing khuak in a ngaihsut Pasian in a ngaihsutsak teng hizaw hi. Abawlpa sang a bawlpa ngaihsutna a toi zawk mah ding hi. Vantung sang leitung niamzaw pekpek hi. I tenna mahmah zong kikimlo hi.\nHih la phuakpa in, "Pasian kiangah i kisap khempeuh kithum thei, kingen thei hi," ci hi. Tua zaha ei leltak kisap hong theihpih nuam, hong bildawhsak nuam Pasian i neih pen nak hamphathuai zen si. Mihing kisap neilo omlo ding hi. Mihing khempeuh in a kisap khempeuh ngen in thum in tau tale uh Pasian in a vekpi in za in, a vekpi in thei, ciamteh, dawng, piakik, ngahsak cih peuhmah pen a lamdang, a lian, a thupi hi. Tua zaha hoih leh migi a dik Pasian nei ihih manin nak hamphathuai zen si. Leitungah i kisap bek hilo, vantung dongah i kisapte zong Pasian kiangah kingen thei hi ci zen hi. Nak lamdang ei. Mihing te zong i kisap kingen thei hi hang, ahi zong kipiak ding nei khin khollo hi hang. Pasian in bel 'nong ngetloh man uh hi, hong ngen le uh cin na ngah ding uh hi' ci miau mawk hi. Tua zaha hoih Pasian pen biaktak, belhtak hilo hiam.\nA dawng 2na ah, "Ze etna, bawlsiatna na thuak zongin Topa kiangah ko lel in," ci hi. Tuate khempeuh a thei Topa hi. Mawhna bawl dingin Satan in hong khem thei hi, Topa kiangah puak lel in; khial dingin hong khem ding hi, Topa ap lel in, Ama'n hong sem ding hi. Mite bawlsiatna na thuak ding hi, Topa kiangah pulak lel in Ama'n thei lel hi. Topa theihloh a piang hih leitungah khatzong omlo hi. Na lungkhamna, na lungnatna, na thuakna, na gimnate Ama hong theihpihloh khatzong omlo hi. Amah, a bawlpha theipa tungah ap lel in, nang lungkhampih ken, nang buaipih ken, Topa'n theilua hi. Amah in lawmhoih bangin hong ompih dinga, hong nusialo in, hong taisan lo dinga, na kisap ciangin hong hu ding hi. Apa inn a buahbang ding a deihlopa, Apa inn hutna dingin a hehngampa Jesu in "Immanuel" ahi hi. Eite tawh omkhawm hi. Amah a bel mite a taisan ngeilopa hi. Lungkhamlo, lungkialo, dahlo in Ama kiangah ko in. Amah in hong ompih ding hi. Topa pen tanglai pek pan minam khempeuh kibukna hi a, mailam ah zong minam khempeuh bitna ding kulhpi ahi hi. Huihpi guahpi in hong nawk taleh Topa in hong kem peuhleh kibit ding hi. Kangmei patau om mah leh hong honkhia ding Topa hi.\nDawng 3na ah, mite simmawhna hanga zawngkhalna, gimna na thuak ciangin Topa bel in, amah in lungnopna hong pia ding hi ci hi. Topa pen mi lungkhamte kiangah a omden, a hehnempa ahi hi. Sigal ciang a hehnem ei mihing i kisak leh Topa na hizaw hi. Topa in ei hong zangin mite hehnepna hong piasak hi. A taktak in ei a vanzat hi a, a hehnem taktak Topa hizaw hi. Van i lei ciangin sum pen i vanleina vanzat hi pak lel a, a vanlei taktak ei ihi zaw hi. Simmawhna, bawlsiatna cih pen a thuakte adingin na mahmah hi, zakdah huai mahmah hi. Thuhkik ding ut huai vanvan hi. Ahi zongin Topa in 'ken thei ing' ci lel hi. Thuhkikna pen keima aa hi, ci hi. Leitung pianma pek pan a kamciampa in a kamciam peello ding hi. Gimna na bawl bangbangin Topa in nang tungah hong loh kik ding hi. Hemgen cih omlo hi, sianggen mahmah lel hi. Tua ahih manin mite na simmawh kei un, na bawlsia kei un ci hi. Vantung pan hong ensuk Pasian in mu kilkel lel hi. Thuman thudik a deihpa in thumanlo, zuau leh mi simmawhnate lungdam hetlo ding hi.\nTopa in Ama angsungah hong pom dinga, na lungkhamna, na dahna, na gimna khempeuh hong lak khiatsak ding hi. He knows how you feel!\nI mawhna leh I dahna teng, apua ding Zeisu I lawm\n1. I mawhna leh I dahna teng, apua ding Zeisu I lawm,\nPasian kiangah I sapna teng,\nThum theih na’ng thupha aom,\nLungnopna dingpi I thuak hi,\nNa khempeuhte Pasian kiangah\nThumin I kohloh hang hi.\n2. Ze-et bawlsiat ahizongin,\nLungkhamna khatpeuh om maw,\nCikmahciang lungkia ngeilo-in,\nTopa kiangah ko in aw,\nDahteng thuakpih nuam Zeisu bang,\nLawm maandang muzo ding maw,\nZeisu’n thei khin I sap bangbang,\nAma kiangah ko in aw.\n3. Lungkhamna vangik banglel in,\nZawngkhal in na thanem maw,\nManpha Honpa I belh hi-in\nAma kiang thungen in aw,\nMi’n hong simmawh hong huat ciangin,\nZeisu kiang I pai dinghi,\nA angsung hongpom hongdal in,\nLungnopna hong pia dinghi.\nLungdamna: Lamal pen Zomi Christian Fellowship, Malaysia website pan hi.\nPosted by Hau Za Cin at 8:48 PM No comments:


url: =AI KHUA PANIN SIN DING – FGA Tulsa\nAI KHUA PANIN SIN DING\nAdmin / February 13, 2015 / FGA File\nJoshua a lian 6 sung sim leng, Israel mite in Jeriko khuapi a lakna uh leh, tua khua sunga a kisusia ding nate khatpeuh iplah-in la lo ding leh, ngun leh kham, sumngo leh siik tawh kibawl nazatte Topa’ adingin a siangtho ahih manin ‘Topa sumkoihna-ah’ tuate tung ding ahihna kician takin Joshua in Israel mite tungah pulak hi (Josh. 6:18&19). Makaipi Joshua in kician takin a pulak hangin Karmi tapa Akhan in lakloh ding a cihte iplahin la ahih manin ama (Akhan) tung bekah hi loin Israel mi khempeuh tungah Topa heh mahmah hi (Josh. 7:1).\nAkhan khelhna pen nam thum bangin kikhen thei hi. Amasa penin, a minam (Israel) tungah khial hi. Bang hang hiam cih leh, a minam it loin, a minamte kithutuakpih loin, tuamtat ahih manin ama hoihlohna, gamtat siatna hangin a minam in thuak mawk hi. Ama khelhna hangin Israel minambup tungah Topa heh ahih manin mi 3000 bek tawh zong zawh dinga a kilamet uh Ai khua pen Israelte in zo zo loin, guallel in Ai khuate in delh gawp uh hi.\nA nihna-ah, Pasian zahtak loin Pasian tungah khial hi. Pasian in guuktakna deih lo cih leh, makaipi Joshua in kician takin pulak napi, tua thute mang lo ahih manin Pasian tung panin siatna lianpi amah leh a minam Israel in ngah hi.\nA thumna-ah, ama pumpi mahmah it lo hi. Guktakna tawh mawhna a bawlna hangin sihna ama tungah tung ding cih zong thei kha ding hi. Thei napi, ama neihsa ahi lo a gukna hangin Pasian heh a, tua banah a minam in thuak lawh ahih manin a minampihte mahmah in that-in, tua khit ciangin Israel in thupha ngahkikin, gualzo thei pan uh hi.\nAkhan khial ahih leh Topa in Akhan tungah phu la hen la, that ziau leh kilawm hi. Thupha a piak nop kei leh Akhan bek pia kei ziau leh zong kilawm hi. Ahi zongin tua bang loin, mi khat (Akhan) ii khelhna hang bek tawh Israel minambup tungah heh mahmah mawk hi.\nI pawlpi sungah seploh ding ci-a makaite in a gen uh a sem nuam sese i hi kha hiam? I khua sungah khuasung makaite in seploh ding, zatloh ding, gamtatloh ding a cih banga gamta sese khawng i hi kha hiam? I minam sungah minam a bawl Pasian zahtak loin, minam deihna zui loin, minambup minsiatna ding khawng a gamta nuam sese i hi kha hiam?\nI kiim i kiangah siatna tampi piang hi. I pawlpi, i khua, i minam sungah guallelhna leh haksatna tampi hong tung zel hi. Tuate bang hanga hong tung ahi tam? Eima hangin zong hih buaina leh haksatnate hong tung ahi kha diam? Seploh ding, bawlloh ding, gamtatloh ding banga i gamtat man khawng ahi kha diam?\nThuciam Lui hunah mawhna a bawlte pen sihna daan kipia zel hi. Tua pen ngeina hi. Ahi zongin Thuciam Thak hunah mawhna hanga guallelhna, haksatnate pen sihna bek tawh hi loin, kisikna tawh mawhmaina kingah thei hi. Tua ahih manin a kikhel thei mi i hih kisam hi. Na hoih lo a sem zel panin na hoih a sem, thusia bawl zel panin thupha a bawl, ngaihsutna hoih lo a nei zel pan ngaihsutna hoih a nei, Dawimangpa sila pana Pasian ta a suak nuam, a lunggulh, leh tua dinga a kikhel nuam, a hanciam i hih ding thupi hi.\nPasian in hunpha hong pia lai hi. Ama kiang zuan dingin gamtatna, mit a muhna, bil a zakna hong pia-in, ama mite mahmah zong hong sawl zelzel hi. Hunpha i neih laiin Ama lamah i kikhel nop kei leh, kikhel man lo leh, kikhel nuam mahmah napi’n i kikhel theihloh hun hong tung ding hi.\nNang’ hangin innkuan, pawlpi, khua, minam dam lo ahi kha hiam? Pasian in hong sam den a, hong damsak nuam hi. “Ka ta aw, hong ciah in” ci-a hong sapsapna dawng loin mawhna sungah bangtanvei omin, Pasian nungheisan ding na hiam?\n← KHATVEI PIAN SUN\nPastor-te I Sawltak Maw! →


url: =Banghang Russia in Hillary kiattheih nadingin US kiteelan ah DNC te Computer suamsakhiam? :: ZOMI DAILY\nposted on 8 January 2017 at 6:26 pm Lomkholna: News, Thangkhanlian, USA, World\nJan. 8, 2017 : News, laibu tuamtuam ka simna leh ngaihsutna tam lo tawh hih thu kikum ni. Kidopi Nihna hun lai-in Allied Force (Russia+ UK+France leh a pawlte) leh Axis Force (Germany+Italy+Japan leh a pawlte) nasia takin a kido lai-un US in khutzep na gal et hithiat a, US in Allied lamte tungah a galvan leh thauvui thautang zuakin sumbawlna na nei a, leitung ah gam hausa pen hong suak hi. British PM Churchill bangin USte aw bang tan vei gal om lo bangin tu hithiat lai ding na hi uh hiam ci-in USte na taai bawl hi. Japan ten Hawaii tuikulh a om USte’ teembaw phual Pearl Harbour December 7, 1941 in va suamsak gawp uh a (2,403 si, 1,178 liam), tua hang bekin gal nasiat bei kuanin US hong kihel pan hi. IR siam ten tua hun pekin US in a pawlte gum lo ahih manin Cold War (a sim tham a kidona, galkap zanga kimaituah a kikap lo napi kisim do) piang ta hi ci uh hi. IR siam pawl khat leuleu in Galpi 2na a bei in Churchill in May 5, 1946 in gal sungah Russia tawh kipawl napi Westminster College, Fulton ah (US President Harry S. Truman tawh platform tungah tu khawm uh hi) Fulton Speech kici a thugenna ah Russiate ki-ukna Communism a kizel gawp ding dalna ding leh English kampau US leh UK kipawlna a deihna thu a genna ah “iron curtain” kici kammal zang a, tua a kipanin Cold War hong kipan hi ci uh hi.\nBang hanga Russia US tungah lungkim lo a, bangci thuk kik hiam?\nUS in leitungah Communist dalna dingin Soviet gam phelkhap ding na hanciam den a, 1991 in Soviet gam hong kikhenkham gawp in Russia hong piang hi. Tua pen leitungah US bek thuneihna omsakna (uni-polar world) ding leh bi-polar world (Russia leh US bek hat penna) beisakna ding ngimna hi. US in gam 70 ah galphual 800 bawl a, Russia in gam 10 bekah galphual nei hi. US in gam tuamtuam ah galphual a bawl nop manin kumpi laih in, kumpi lehdote huhna pia a (Iraq, Libya, Afghanistan, Syria etc), kumpi a kilaih ciangin gal phual bawl behbeh ding bek ngim in nei hi. US military budget pen $597 billion hi a, Russiate a $66 billion bek ahi hi. Middle East ah thuneih ding a kituh den uh ahi hi.\nNi dangin Soviet a kikhen ma-in gam khat-a Soviet tawh a om Georgia leh Ukraine tungah US in NATO member piak dingin zol sim a, Russia in lungphona nei pah hi. US in a lunggulh pen thudang hilo a, Ukraine leh Georgia ah Russia ngimna dingin galphual a neih ding a ngimna bek hi lel hi. Hih thu hangin Aug. 2008 in Georgia panin South Ossetia leh Abkhazia a om rebels (USte thu bawl in) ten kiphinna nei uh a, Russia hong kigolh lut ciangin US in lungphona (protest) nei pah hi.\nJuly 2013 in USte NSA contractor lui Edward Snowden in NSA ten mipite gamtatna teng a et simna (surveillance) deih loin NSA thusim pholak khia hi. US panin galtai a, Russia in bukna ding (asylum) a piak manin USte ciltang mek khak hong bang uh hi.\nFeb. 2014 in Russia tawh kitanauna hoih mahmah nei Ukraine President Victor Yanukovch paih khiatna dingin US in President deih lote taw holh a, kiphinna lianpi hong pian’ ciangin Russia ah Yanukovch galtai hi. Hih thu hangin Russia thangpai mahmah a, Ukraine gam-a Russia pau zang teng zong lungkim loin Ukraine panin a leng khiat theihna dingun kiphinna hong nei uh hi. March 14, 2014 in Russia pau a zang a tamzawte teenna Crimea in mipi tamzawte deihna tawh vote khiatna (referendum) nei uh a, Ukraine panin leng khia in, Russia beel uh hi. US leh EU gam ten Russia in Ukraine sim in, Crimea laksak hi ci-in khalna (sanctions) a koih khum ban ah G-8 panin Russia hawl khia uh hi.\nSep.30, 2015 in USte huh rebels ten Syria president laih zo ding hi cih hong kitel ciangin Syria ah Russia hong kigolh a, tu dong Assad a ding zo lai suak hi. Russia huhna tawh 2015 in ISte khut panin Palmyra kila a, Dec. 2016 in rebelste ukna Aleppo nisuahna lam teng Syria kumpi in la zoin Russia in jihadists kicite leh rebelste tang leh tahum tang bangin khentuam se loin nuai gawp hi. USte geelna a lawhsam dipdep hong suak hi.\n2012 in Hillary in US Secretary of State a let lai-in Russia President dingin Putin a cin’ kik manin lungphona piang hi. Tua pen Hillary in kiteel ma-in Putin kiat theihna ding na vaihawm in, Putin hong cin’ ciangin lungphona nei dingte a taw sawnna hangin lungphona piang hi kici hi. Hih thu hangin Russia in US in democracy a kam dimpi tawh a tangkopih den pong hangin mipi tamzawte deihna tawh a kiteel kumpi langpang hi ci a, US kiteelna ah Hillary tungah phuba la kik cinten nuam ahih manin DNCte computer a hack sak uh ahi hi. Tua loin Trump in Muslim jihadist-te leh ISte do ding gen bel in nei ahih manin Russia in Hillary sangin Trump a cin’ ding deih zaw hi. Tua banah Trump in Russia tawh kitanauna bawl hoih ding lunggulh ahih manin Putin in Trump gum hi.\nPutin leh Trump bel tu ta dih in kihothei mahmah lai uh bang hi. Ahih hangin Democrats-te sangin Republicans ten Russia pen a tawntungin gal bawl zaw den in, Republicand President luite Russia tungah khauh pai mahmah uh a, Russia thanemna ding deih den uh hi. Soviet a kitamkhamna ding zong USte sunmang tangtun theihna dingin Republican President Reagan in hong lawhcingsak zo thong hi. 1991 Cold War bei/si hi a kici pen Obama in hong phong kik a, Cold War bei ta hi a kicih khit nung Obama’ administration hunin US leh Russia kitauna a siatna pen dong Obama in tunpih hi ci-in kiciamteh hi. Putin leh Trump hong kilem theih kei uh leh bel Cold War a sihna panin a thi kik hong vak kawikawi kik ding cihna hi. Russia pen 1991 in hong ding kik/piangkhia ahih zenzen hangin dual tuan lo a, thahat tektek ding bang mawk hi. Thang Khan Lian\nPrevious: Christian Hymn te’ tangthu: Lungdamin Kong Bia Uh Hi\nNext: Atuamdiak sihvuidan: Taiwanese Politician ~ ZD